རྗེ་བཙུན་ཐམས་ཅད་མཁྱེན་པ་བཀའ་དྲིན་ཅན་བསོད་ནམས་གྲགས་པའི་དཔལ་རྣམ་དཔྱོད་མཆོག་གི་སྡེའི་རྣམ་པར་ཐར་བ་ངོ་མཚར་རྨད་དུ་བྱུང་བ་དད་པའི་རོལ་རྩེད་ཅེས་བྱ་བ་བཞུགས་སོ།།

[1b1] རྗེ་བཙུན་བླ་མ་དམ་པ་ཐམས་ཅད་མཁྱེན་པ་བཀའ་དྲིན་ཅན་བསོད་ནམས་གྲགས་པའི་དཔལ་གྱི་ཞལ་སྔ་ནས་ཀྱི་རྣམ་པར་ཐལ་པའི་ཆ་ཤས་ཀྱི་གཏམ་དུ་བྱ་བ་དད་ [1b2] པའི་རོལ་རྩེད་ཞེས་བྱ་བ། 

	རྒྱལ་པ་ཀུན་བདག་འཇམ་དཔལ་རྡོ་རྗེ་ནི། །
	མ་རུང་འདུལ་ཕྱིར་དྲག་པོའི་སྐུར་བསྟན་པ། །
	དཔལ་ལྡན་གཤིན་རྗེ་གཤེགས་པོའི་ངོ་བོ་ཉིད། །
	དྲིན་ཅན་བླ་མ་ [1b3] རྣམས་ལ་གུས་ཕྱག་འཚལ། །
	བསོད་ནམས་ཞིང་མཆོག་ཐུབ་བསྟན་ཀུན་གསལ་ཏུ། །
	གྲགས་པའི་འོད་སྟོང་འཕྲོ་ལ་ཟླ་མེད་པ། །
	དཔལ་ལྡན་མཁས་མང་འདབ་བརྒྱའི་གཉེན་ [1b4] གཅིག་བུ། །
	སྨྲ་བའི་ཉིན་བྱེད་དབང་པོས་རིང་དུ་སྐྱོངས། །
	དེ་ཡི་ངོ་མཚར་མཛད་པའི་ཆུ་གཏེར་ལས། །
	བློ་གྲོས་ཤིན་ཏུ་ཕྲ་བའི་སྐྲ་རྩེ་ཡིས། །
	ཟེག་མའི་ཆ་ཤས་བླངས་ནས་རང་གཞན་ [2a1] གྱི། །
	མྱ་ངན་མེས་གཙེས་ཡིད་ལ་བསིལ་བ་སྦྱིན། །
	སྐལ་བཟང་གིས་ཀྱང་བསྐལ་པར་ཐོས་དཀའ་བའི། །
	དམ་ཆོས་ལ་སྤྱོད་དམ་པའི་རྣམ་ཐར་འདི། །
	ཡིད་ལ་དྲན་ཕྱིར་ [2a2] ཡིད་འཕྲོག་སྙན་དངག་གིས། །
	ལེགས་པར་བརྒྱན་ཏེ་ལེགས་བཤད་སྤྲོ་བར་བྱ། །

	དེ་ཡང་འདི་སྐད་ཐོས་ཏེ། བདག་ཅག་གི་སྟོན་པ་ཐུགས་རྗེ་ཆེན་པོ་མྱ་ངན་ལས་འདས་ནས་ལོ་སྟོང་དང་བརྒྱད་བརྒྱ་ [2a3] བཅུ་དྲུག་ལོན་པ་སྣ་ཚོགས་ཞེས་པ་ཆུ་ཕོ་རྟའི་ལོ་(982)ལ་ཇོ་བོ་རྗེ་འཁྲུངས་ཞིང་དགུང་ལོ་ཉེར་དགུ་པ་ལ་རབ་ཏུ་བྱུང་། དྲུག་ཅུ་པ་ལ་བལ་ཡུལ་དུ་ཕེབས། རེ་གཅིག་ལ་མངའ་རིས་དང་། རེ་དྲུག་པ་བསམ་ [2a4] ཡས། རེ་དགུ་ལ་ཡེར་པར་དགེ་བཤེས་སྟོན་པས་འབུལ་ནོད་མཛད། །དོན་གསུམ་པ་ཤིང་ཕོ་རྟ(1054)འི་དབྱུག་གུ་ཟླ་བའི་ཚེས་བཅོ་བརྒྱད་ལ་སྙེ་ཐང་དུ་སྐུ་གཤེགས། 
	དེ་ནས་ལོ་སུམ་བརྒྱ་དང་གཉིས་འདས་པ་ [2a5] ན་གསེར་འཕྱང་ཞེས་པ་མེ་མོ་བྱ་ལོ་(1357)རྗེ་བཙུན་ཙོང་ཁ་བ་ཆེན་པོ་འཁྲུངས། དགུང་ལོ་གསུམ་པ་ལ་དགེ་བསྙེན་དང་། བདུན་པ་ལ་རབ་ཏུ་བྱུང་། བཅུ་བདུན་པ་ལ་དབུས་སུ་བྱོན། བཅུ་དགུ་པ་ལ་གསང་ [2b1] ཕུར་གྲྭ་བསྐོར་མཛད། སུམ་ཅུ་རྩ་དྲུག་པ་ལ་རྗེ་བཙུན་གྱི་བཀས་བསྐུལ་ཏེ་བྱ་བྲལ་ལ་ཕེབས། ས་མོ་གླང་(1409)ལ་ལྷ་སར་སྨོན་ལམ་ཆེན་མོ་འཛུགས་པ་དང་དགའ་ལྡན་འདེབས་པ་སོགས་གནང་། བསྒྱུར་བྱེད་ཅེས་པ་ས་མོ་ཕག་(1419)གི་ཧོར་ཟླ་བཅུ་ [2b2] པའི་ཉེར་ལྔ་ལ་འོད་གསལ་ཆོས་ཀྱི་སྐུ་མངོན་དུ་མཛད་པ་ནས་ལོ་གྲངས་ང་དགུ་འདས་པ་རྣམ་འཕྱང་ཞེས་པ་ས་ཕོ་ཁྱིའི་ལོ་(1478)ལ། ཡུལ་ཁྱད་པར་དུ་འཕགས་པ་ཁ་བ་ཅན་ཞེས་ཡོངས་སུ་གྲགས་པའི་ཐིག་ལེར་གྱུར་པ་སྔོན་གྱི་དམ་པ་རྣམས་ཀྱིས་ [2b3] བྱིན་གྱིས་རླབས་ཞིང་མཁས་གྲུབ་མ་ལུས་པའི་འདུན་ས་དཔལ་རྩེ་ཐང་ཞེས་གྲགས་པའི་ཆོས་གྲྭ་ཆེན་པོའི་གམ་དུ། ཡ་རབས་ཀྱི་སྤྱོད་ཚུལ་གྱི་འཚམས་ལས་མི་འདའ་ཞིང་རིགས་རུས་ཆོ་འབྲང་ཕུན་སུམ་ཚོགས་པའི་འབྱོར་ལྡན་ [2b4] ཞིག་གི་སྲས་སུ་བསམ་བཞིན་དུ་རྗེ་བླ་མ་འདི་ཉིད་འཁྲུངས་ཏེ། འགྲོ་བ་མགོན་མེད་རྣམས་གཅིག་ཆར་དུ་དབུགས་དབྱུང་བར་མཛད་དོ། །ཞེས་གྲགས་པར་གྱུར་ཏོ། །

	རླབས་ཆེན་སྨོན་ལམ་ལག་པའི་བཟློས་གར་གྱི། །
	འདོད་དགུའི་ལང་ཚོ་ [2b5] རྒྱས་པའི་འཛིན་མ་ཡི། །
	སྤྱི་བོར་ཁྱོད་སྐུ་ཅོད་པན་བཀོད་པ་ན། །
	འཕོངས་པའི་ཡིད་ཀུན་བདེ་བས་སིམ་པར་གྱུར། །

	དེ་ནས་སྔོན་གྱི་བག་ཆགས་རབ་ཏུ་བརྟས་པའི་ཤུགས་ཀྱིས་ལེགས་ཚོགས་ཀུན་གྱི་གཞི་མ་བསྟན་པ་རིན་པོ་ཆེའི་སྒོར་འཇུག་ [2b6] པར་ཆེས་ཆེར་རིངས་པས་སོ་སོར་ཐར་པའི་དགེ་བསྙེན་གྱི་སྡོམ་པ་ན་ཚོད་ཆུང་ངུའི་དུས་ཉིད་དུ། ལས་ཆེན་པུ་ཎིའི་དྲུང་དུ་མནོས་ཏེ་མཚན་ཡང་བསོད་ནམས་གྲགས་པའི་དཔལ་དུ་གསོལ་ཞིང་ཡུལ་གྱི་སྲོལ་ལུགས་དང་མཐུན་པར་ཆོས་གྲྭ་གཉིས་ [3a1] སུ་ཕར་ཚད་ཀྱི་གྲྭ་བསྐོར་མཛད་པ། རྩེ་ཐང་དུ་བཤད་པར་གྲྭལ་(read: གྲལ་)འཛིན་ཕུན་སུམ་ཚོགས་པ་སྒྲུབས་(read: བསྒྲུབས་)ཤིང་། དེ་དུས་དབུ་ཞྭ་མ་ཕུད་པར་ཚོགས་ཆེན་ལ་ཕྱག་མཛད་པས། ཚོགས་པ་རྣམས་ཀྱིས་བཞད་མོའི་སྒྲ་ཆེན་ [3a2] བྱུང་བས་དེ་ཉིད་སྐུ་ཚེ་འདིར་ཆེན་པོ་ལ་འདུད་མི་དགོས་པ་དང་ཆོས་འཁོར་རྒྱ་ཆེན་བསྐོར་བའི་ལྟས་རྟེན་འབྲེལ་ཡིན་པ་འདྲ་ཅེས་གསུང་ངོ་། །

	སྒོ་གསུམ་ཚངས་སྤྱོད་གསེར་གྱི་ཡུ་བ་ལ། །
	རབ་མཛེས་ངུར་སྨྲིག་གོས་ཀྱིས་རྣམ་པར་ [3a3] དཀྲིས། །
	རིང་ནས་གོམས་པའི་བློ་གྲོས་རྟོག་གིས་སྤྲས། །
	ཐུབ་བསྟན་ཁང་བཟང་བརྒྱན་གྱིས་མཛེས་པར་བྱས། །

	དེ་ནས་ཚད་མ་རྣམ་འགྲེལ་ཐུགས་ལ་འབད་མེད་དུ་ཟིན་ཞིང་། དེ་དུས་ནམ་མཁའ་ལ་འཕུར་བ་སོགས་རྣལ་ལམ་ཁྱད་ [3a4] པ་(read: པར་)ཅན་རྨིས་པས་དེ་གཞན་དག་ལ་བཟླས་པ་ན་ཡབ་ཀྱི་ཚོང་གྲོགས་གནས་རྙིང་པ་ཡོད་པ་དེ་རྣམས་ཀྱིས་དགེ་བཤེས་བཟང་པོ་ཞིག་ཡོང་བའི་ལྟས་ཡིན་ཞེས་གླེང་པར་གྱུར་ཞིང་། དེ་ནས་གཡའ་བཟང་དུ་ཕེབས་ཏེ་ཆོས་རྗེ་དྭགས་པོ་རབ་ [3a5] འབྱམས་པ་དང་འབུམ་རམ་པ་གཉིས་བསྟེན་ནས་ལོ་ཤས་གཅིག་བར་དུ་རབ་དབྱེ་སོགས་གསན་ཅིང་རིགས་གཞུང་ལ་སྦྱངས་པས་ཐོགས་པ་མེད་པར་མཁྱེན་ཡང་། ཕྱོགས་དེར་རྣམ་དཀར་གྱི་འབྲེལ་པ་མཐུ་ཆུང་པ་སོགས་ཀྱི་ [3a6] རྟེན་ཅིང་འབྲེལ་བར་འབྱུང་བའི་བྱེད་ལས་ཀྱིས་ཐུགས་ཁེངས་པར་མ་གྱུར་སྟེ། འཕགས་ཡུལ་གྱི་ཤིང་རྟ་ཆེན་པོ་རྣམས་ཀྱི་བཞེད་དོན་ཚུལ་བཞིན་དུ་གཟིགས་པ། བདག་ཅག་ཁ་བ་ཅན་པ་རྣམས་ལ་དུས་གསུམ་གྱི་སངས་རྒྱས་ཐམས་ [3b1] ཅད་ལས་ཀྱང་བཀའ་དྲིན་ལྷག་པར་ཆེ་བ་རྗེ་བཙུན་ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་རིང་ལུགས་དྲི་མ་མེད་པའི་བཤད་སྲོལ་ཆེན་པོའི་སྙན་པས་ཐུགས་རབ་ཏུ་འཕྲོག་སྟེ་དགུང་ལོ་ཅུ་དྲུག་པ་(1493)ལ་སྐྱིད་ཤོད་ཆོས་ཀྱི་རྒྱ་མཚོ་ཆེན་པོར་ [3b2] བཤེས་གཉེན་མཁས་པའི་དེད་དཔོན་རྣམས་ལ་བརྟེན་ནས་ལེགས་བཤད་ནོར་བུའི་བགོ་སྐལ་བླང་བར་བྱ་བའི་ཕྱིར་ཕེབས་པར་མཛད་དོ། །

	སྔོན་ནས་ལེགས་སྦྱངས་བག་ཆགས་ཉལ་བའི་ཡིད། །
	ཡིད་ཀྱི་རེ་བ་འགྲུབ་པ་དཀའ་མིན་ཞིང་། ། [3b3] 
	ཞིང་གི་ཕུལ་བར་རྗེས་སུ་འཇུག་པ་ཡང་། །
	ཡང་དག་དོན་དུ་གཉེར་པའི་ངང་ཚུལ་ལགས། །

	དེ་ནས་བྱང་སེམས་བདེ་མོ་ཐང་པའི་སྲས་ཆོས་རྗེས་སངས་རྒྱས་བཟང་པོ་དང་རིན་ཆེན་ཆོས་བཟང་གཉིས་ལ་སྔ་ཕྱིའི་ཚིག་གི་མཁན་པོ་ཞེས་ཏེ་ [3b4] རབ་བྱུང་བསྙེན་རྫོགས་རིམ་པ་བཞིན་དུ་མཛད། ཆོས་གྲྭ་ཆེན་པོ་སེར་ཐེག་ཆེན་གླིང་དུ་ཡོངས་འཛིན་ཆེན་པོ་འཇམ་དབྱངས་དོན་ཡོད་དཔལ་ལྡན་པ་དགུང་ལོ་ཉེར་བདུན་གྱི་བར་དུ་བསྟེན་ནས། ཚད་མ་མདོ། རྣམ་འགྲེལ། རྣམ་ངེས། རིག་ཐིག(read: ཐིགས)། [3b5] མདོ་རྩ། ཕར་ཕྱིན། མངོན་པ་གོང་འོག་གཉིས། རྩ་འཇུག<།>གཞི་(read: བཞི་)གསུམ[།] རྒྱད་བླ། སྤྱོད་འཇུག། དྲང་ངེས་རྣམ་འབྱེད། སྐལ་བཟང་མིག་འབྱེད། བྱང་ཆུབ་ལམ་རིམ་ཆེ་ཆུང་། བྱང་ཆུབ་གཞུང་ལམ། བསླབ་བྱ་ཆེ་ཆུང་། གཞི་གསུམ་ཆོ་ག་ [3b6] ཐུབ་བསྟན་བྱི་དོར། རྗེའི་རྣམ་ཐར། ཁྱད་པར་དཀའ་ཆེན་བཞི་དང་རྩ་འཇུག་གཉིས་ཀྱི་རྣམ་བཤད། ཐར་ལམ་གསལ་བྱེད། སྙིང་པོ་རྒྱན། ཆོས་མངོན་རྒྱ་མཚོའི་སྙིང་པོ། །མཆིམས་ཊིཀ་ཆེན་མོ། །རིགས་པའི་རྒྱ་མཚོ། ། [4a1] དགངོས་པ་རབ་གསལ་སོགས་ཀྱི་སྟེང་ནས་ཞིབ་བཤད་ལུང་དང་བཅས། གང་བློ་མ་དང་མཆན་བརྗོད་ལུང་། གྲུབ་རྒྱལ་ལུགས་ཀྱི་ཚེ་དབང་དང་ཚེ་ཁྲིད། ནི་གུ་ཆོས་དྲུག། གསང་འདུས་ [4a2] རིམ་ལྔ། གཅོད། སྙིང་པོ་དོན་གསུམ། ལྟ་བའི་ཁྲིད། ཞི་ཁྲོ་སྦྲགས་ནས་བསྒྲུབ་པའི་ལུང་། སྒྲོལ་དཀར་ཡིད་བཞིན་འཁོར་ལོའི་རྗེས་གནང་སོགས་ཆོས་ཀྱི་གྲངས་མཐའ་ཡས་པ་གསན་པར་མཛད་ཅིང་། རྩ་བའི་ཡོངས་ [4a3] འཛིན་མཆེད་ལྔའི་ཡ་གཅིག་ཏུ་གུས་པས་བསྙེན་པར་གསུངས་ཏེ། ཉིད་ཀྱི་ཞལ་ནས། 
	སེ་ར་(read: སེར་?)ཐེག་ཆེན་གླིང་གི་ཆོས་སྡེ་རུ། །
	རྗེ་འཇམ་དབྱངས་དོན་ཡོད་དཔལ་ལྡན་ཞབས། །
	ལོ་བཅུ་གཉིས་པར་དུ་གུས་བསྟེན་ནས། །
	བཀའ་ [4a4] གཞུང་ལུགས་བཅུ་དྲུག་ལྷག་ཙམ་ལ། །
	རིགས་ལམ་ནས་དྲངས་པའི་ཞིབ་བཤད་ཞུས། །
	རྗེ་ཁོང་གི་བཀའ་དྲིན་འཁོར་ཐབས་མེད། །
	ཡར་གློ་སྙིང་བྲང་གསུམ་ལིངས་ཀྱིས་གཏད། །
	རྗེ་དམ་པ་ཁོང་ཉིད་མ་གཏོགས་པ། ། [4a5]
	སྐྱབས་རེ་ས་གཞན་ནས་མ་བཙལ་བས། །
	ཐུགས་གཏིང་ནས་མཉེས་པའི་ཕོ་ཐག་ཆོད། །
	མི་ང་ལ་ཞེ་གདེངས་འདི་ཙམ་ཡོད། །
	ཕ་བླ་མའི་བྱིན་བརླབས་ཞུགས་པ་ལས། །
	ཆོས་ལྡན་གྱི་བསམ་པ་ཡིད་བཞིན་གྲུབ། །
	སྙིང་རུས་ [4a6] པའི་ཁོངས་ནས་དད་པ་སྐྱེས། །
	ཁོང་ཚེ་རབས་ཀྱི་ཡོངས་འཛིན་ཡིན་པར་ངེས། །
ཞེ་གསུངས་ཤིག །  
	གཞན་ཡང་སེ་ར་ཆོས་རྗེ་དཔལ་འབྱོར་ལྷུན་གྲུབ་པ་ལ་མངོན་རྟོགས་རྒྱན། མདོ་སྡེ་རྒྱན། འབྱེད་གཉིས། རྒྱུད་བླ་མ་ཏེ་བྱམས་ [4b1] ཆོས་སྡེ་ལྔའི་ལུང་། རྟ་མགྲིན་ཡང་གསང་ཁྲོས་པ་དང་། ཀུན་རིགས་ཀྱི་དབང་། རྣམ་རྒྱལ་རྣམ་འཇོམས་གཉིས། མགོན་པོ་བར་ཆད་ཀུན་སེལ། རྣམ་སྲས་གསེར་ཆེན་སོགས་ཀྱི་རྗེས་གནང་། གྲུའི་གསུམ་བསྲུང་སོགས་དང་། སེ་ར་རྩེར་ [4b2] དབོན་དྷརྨ་ཤྲཱི་ལར་ཆོས་རྒྱལ་ཕྱི་ནང་གསང་གསུམ་གྱི་རྗེས་གནང་། སྐྱོར་མོ་ལུང་དུ་རྒྱུད་པ་ཤེས་རབ་བཟང་པོ་ལ་ཛམྦྷ་ལ་དཀར་པོ་དང་། རི་ཁྲོད་ལོ་མ་གྱོན་མའི་རྗེས་གནང་། ཉི་སྡིངས་ཆོས་རྗེ་དཔལ་ལྡན་འོད་ཟེར་གྱི་དྲུང་དུ་བཀའ་ [4b3] གདམས་གླེགས་བམ་ཆོས་ཚན་ལྔ་བཅུ་ཐམ་པ་ཡོངས་སུ་རྫོགས་པའི་ལུང་། སྔགས་ཀྱི་གཞུང་ཕྲན་འགའ་དང་བཅས་དང་། དགའ་ལྡན་དུ་འདར་སྟོན་པ་བློ་བཟང་གྲགས་པ་ལ་འཇམ་དབྱངས་ཆོས་སྐོར་ཡོངས་སུ་རྫོགས་པ་ [4b4] སོགས་གསན་པར་མཛད་དོ། །

	འདུལ་བའི་དཔལ་གྱི་བརྗིད་པའི་དྲང་སྲོང་དེ། །
	དེ་འདྲའི་གཞུང་ལུགས་བཟླས་བརྗོད་བསམ་གཏན་རྣམས། །
	རྣམ་པ་ཀུན་ཏུ་མི་ངལ་བསྟེན་པའི་མཐུས། །
	མཐུ་ཆེན་རྣམས་ཀྱི་གཙུག་ཏུ་ངལ་གསོ་མཛད། །

	དེ་ [4b5] ནས་ལུང་རིགས་སྨྲ་བའི་མཁས་མཆོག་དམ་པར་གྱུར་ནས་ཆོས་གྲྭ་དཔལ་གྱི་རྩེ་ཐང་དུ་རབ་འབྱམས་གྲྭ་བསྐོར་མཛད་པས་དེར་འདུས་པའི་མཁས་མང་རྒྱ་མཚོ་ལྟ་བུ་རྣམས་ལེགས་པར་བཤད་པ་གསར་བའི་དུས་སྟོན་གྱིས་ཡིད་ཚིམས་ [4b6] པ་དང་། དངོས་སྟོབས་རིགས་པའི་རྣམ་གྲངས་མཐའ་ཡས་པས་དཔའ་བསྐོང་(read: བཀོང་)བ། མཁྱེན་རབ་གཏིང་མཐའ་མི་མངོན་པ་ལ་ཁེངས་པའི་རླབས་འཕྲེང་ཞི་བའི་དུལ་བའི་དཔལ་གསུམ་ལྡན་དུ་གནས་པར་མཛད་པས་དད་པས་སྤུ་ལོང་རབ་ཏུ་གཡོས་ཏེ། [5a1] མགྲིན་པའི་ལམ་ཀུན་ཏུ་སྡེབས་ནས་སྙན་པའི་གྲགས་ཚིག་དཀར་པོའི་མེ་ཏོག་ཕྱོགས་བཅུར་དུས་གཅིག་ཏུ་འཐོར་བར་བྱེད་པར་གྱུར་ཏོ། །

	མང་ཐོས་འདབ་གཤོག་རྫོགས་པའི་ནམ་མཁའ་ལྡིང་། །
	ཕྱིར་རྒོལ་ [5a2] གདེངས་ཅན་འཇོམས་པའི་དངོས་སྟོབས་ཀྱི། །
	མཚེ་སྡེར་མི་བཟད་པ་ཡིས་བསྡིགས་པ་ན། །
	ཐུབ་བསྟན་ཡིད་བཞིན་ནོར་བུ་ལག་ཏུ་གཏད། །

	དེ་གའི་མོད་ལ་གདན་ས་ཆེན་པོ་དེ་ཉིད་དུ་བཀའ་གདམས་བསྟན་པའི་མངའ་བདག་ཆེན་པོ་ལས་ [5a3] ཆེན་ཨ་ནནྟའི་དྲུང་དུ་ཊཱིཀ་ཆེན་རིན་པོ་ཆེའི་ཕྲེང་བའི་སྟེང་ནས་མདོ་རྩའི་ཞིབ་བཤད་མེ་ཏོག་ཕྲེང་རྒྱུད་ཀྱི་བཤད་ལུང་ཚར་གཅིག་ཞུས་པས་འདུལ་བའི་ཚིག་དོན་མ་ལུས་པ་ཐུགས་སུ་ཆུད། ཁོང་པ་(read: ལ་?)འདུལ་བའི་ཕྱོགས་ལ་ཤིན་ཏུ་མཁས་པར་འདུག་པ་དང་། རང་ལའང་བག་ཆགས་ཡོད་པ་འདྲས་ [5a4] ཕྱོགས་འདིར་མི་འཇིགས་པའི་གདེངས་དང་ལྡན་པར་གྱུར་ཅེས་གསུང་ཞིང་ཕྱིས་སྤྱི་དོན་དུའང་། 
	ངེས་པར་བྲམ་ཟེའི་བཙུན་པ་ཉིད། །
	སླར་ཡང་རང་གཞུང་གསལ་བའི་ཕྱིར། །
	དུས་ཀྱི་མཐའ་འདིར་འོངས་ཕྱིན་ཆད། །
	ལེགས་བཤད་འདི་ཙམ་སྨྲ་བར་འོས། །
ཞེས་གསུངས་ལ[།] གཞན་ཡང་། །ལམ་ [5a5] སྒྲོན་རྩ་འགྲེལ། བེའུ་སྔོན་པོ་རྩ་འགྲེལ། བེའུ་དམར་པོ། བེའུ་བུམ་ཁྲ་བོ། ཤར་བའི་ལམ་རིམ་བརྗེད་བྱང་མ། གླང་རི་ཐང་པའི་ཚིག་རྐང་བརྒྱད་མ། །ཁམས་པ་ལུང་པའི་བློ་སྦྱོང་མཐུན་བརྒྱད་མ། །ཧོར་སྟོན་པ་དང་བྱང་སེམས་རྭ་བསྒྲེངས་པས་མཛད་པའི་བློ་སྦྱོང་སྙན་རྒྱུད་ [5a6] ཆེན་པོའི་རྣམ་བཤད། བློ་སྦྱོང་གི་རྒྱ་གཞུང་མང་པོའི་ལུང་། གནས་བཅུའི་བསྒྲུབ་ཡིག །ཉིད་ཀྱིས་མཛད་པའི་བཀའ་གདམས་ཀྱི་ཆོས་འབྱུང་ཆེན་པོ་སོགས་བཀའ་གདམས་ཀྱི་ཆོས་འཁོར་ཕལ་ཆེར་གསན་པས་ན། བཀའ་གདམས་ཀྱི་ཆོས་རྒྱུད་ཕྱོགས་མཐོང་ཙམ་ [5b1] ཡོད་པ་འདིའི་བཀའ་དྲིན་ཡིན་ཅེས་ཡོངས་འཛིན་རྩ་བ་གཅིག་ཏུ་མཛད་དེ། ཉིད་ཀྱི་ཞལ་ནས། 
	དཔལ་ཆོས་གྲྭ་ཆེན་པོ་རྩེ་ཐང་དུ། །
	རྗེ་ཡོངས་འཛིན་ཀུན་དགའི་མཚན་ཅན་ཞབས། །
	དུས་ཟླ་བ་དྲུག་ཏུ་གུས་བསྟེན་ནས། །
	ལམ་སྒྲོན་དང་བེ་བུམ་ལ་སོགས་པ། །
	བཀའ་ [5b2] གདམས་ཀྱི་ཆོས་སྐོར་དུ་མ་དང་། །
	ཁྱད་པར་དུ་འདུལ་བའི་དོན་ལ་སྦྱངས། །
	བོད་གསུང་རབ་དལ་གྱི་སྨྲ་མཁས་པས། །
	མི་ཁོ་བོའི་བློ་སེམས་ཆོས་ལ་བསྒྱུར། །
	རྗེ་ཡོངས་འཛིན་འདི་དང་མཇལ་ཕྱིས་སྙམ། །
	ཡིད་ཁོང་ནས་དྲངས་པའི་དད་པ་བྱུང་། །
ཞེས་གསུངས་སོ། ། [5b3] བླ་མ་འདིས་བཀའ་གདམས་སྐོར་བྱང་སེམས་བདེ་མོ་ཐང་པའི་དངོས་སློབ་གནས་བརྟན་བྱང་རྒྱལ་ལ་གསན་ནོ། །

	ཐུབ་བསྟན་རྩ་བ་འདུལ་བའི་ཚིག་དོན་ལ། །
	བྲམ་ཟེའི་བཙུན་པས་རང་གཞུང་མཐོང་བ་བཞིན། །
	བཀའ་གདམས་ལུགས་བཟང་ཀུན་དའི་གཉེན་གང་ [5b4] དེས། །
	ཁྱོད་ཐུགས་འོ་མའི་ཆུ་གཏེར་ཅིར་ཡང་རྒྱས། །
	སྔོན་གོམས་བག་ཆགས་སད་པའི་རྣམ་དཔྱོད་ལ། །
	དཔག་ཡས་ཡོན་ཏན་འབྱུང་བ་དངོས་པོའི་གཤིས། །
	དེ་ལྟ་བས་ན་སྙན་དངགས་ཚིག་རྒྱན་རྣམས། །
	ཁྱོད་ཀྱི་ངང་ཚུལ་བརྗོད་ཚེ་ངལ་གསོ་ [5b5] བགྱིས། །

	དེ་ནས་སླར་ཡང་སྐྱོད་ཤོད་ལ་ཕེབས་ཏེ་ཆོས་གྲྭ་ཆེན་པོ་དཔལ་ལྡན་འབྲས་སྤུངས་སུ་གྲུབ་པའི་དབང་ཕྱུག་ཆེན་པོ་མཁས་བཙུན་ཡོན་ཏན་རྒྱ་མཚོ་བསྟན་པའི་ཉི་མ་རྒྱལ་མཚན་དཔལ་བཟང་པོ་གུས་པས་བསྟེན་ནས། ཚེ་དཔག་ལྷ་དགུ། རྣམ་སྣང་མངོན་ [5b6] བྱང་། ཀུན་རིགས། ཕག་མོ་བཅུ་གསུམ་མ། དཔལ་གསང་འདུས་པ་ལྷ་སོ་གཉིས། བདེ་མཆོག་ལོ་དྲིལ་གཉིས། །འཁོར་ལོ་ཆེན་པོ། རྡོ་རྗེ་འཇིགས་བྱེད། དུས་ཀྱི་འཁོར་ལོ་ལ་སོགས་པའི་དབང་། འཇམ་དབྱངས་ཆོས་སྐོར། རྣམ་སྲས་སྐོར། མགོན་ [6a1] པོ་བཅུ་གསུམ་མ། གུར་ཞལ་གཉིས། ཕྱག་བཞི་པ། དམར་པོ་སྐོར་གསུམ། ཛམ་ལ་དམར་པོ། འཇམ་དབྱངས་ནག་པོ། ལྷ་མོ་ཤྲ་མ་ཎ། ཕྱག་རྡོར་ཨུ་ཙརྱ། རྟ་མགྲིན་ནག་པོ། ཤྭ་ན་བཞི་བསྐོར་སོགས་ཀྱི་རྗེ་གནང་། རིམ་ལྔ་ [6a2] གསལ་སྒྲོན་མ། །གདན་རྫོགས་ཀྱི་དམར་ཁྲིད། བདེ་མཆོག་ལོ་དྲི་གཉིས་ཀྱི་ཁྲིད། དམར་ནག་འཇིགས་གསུམ་གྱི་རྣལ་འབྱོར་བཞིའི་ཁྲིད། ན་རོ་ཆོས་དྲུག། གསང་བདེ་དུས་འཁོར་རྣམས་ཀྱི་བསྐྱེད་རིམ་ཟིན་མཐུན། སྤྱོད་རྒྱུད་ཊ་ཀྐི་(read: ཊི་ཀྐ་)སོགས་ཆོས་ཀྱི་རྣམ་ [6a3] གྲངས་ཟབ་ལ་རྒྱ་ཆེ་བ་དཔག་ཏུ་མེད་པ་གསན་ཅིང་། རྩ་བའི་ཡོངས་འཛིན་གཅིག་ཏུ་མཛད་པ་ཡིན་ཏེ། ཉིད་ཀྱི་ཞལ་ནས།
	དཔལ་འབྲས་སྤུངས་ཆོས་ཀྱི་སྡེ་ཆེན་དུ། །
	རྗེ་མཁས་བཙུན་རྣལ་འབྱོར་དབང་ཕྱུག་ཞབས། །
	ལོ་རིལ་པོ་གཅིག་ཏུ་གུས་བསྟན་ནས། ། [6a4] 
	དཔལ་རྡོ་རྗེ་ཐེག་པའི་དབང་བསྐུར་དང་། །
	ལམ་རིམ་པ་གཉིས་ཀྱི་ཞིབ་བཤད་སོགས། །
	ཆོས་ཟབ་ཅིང་ཤིན་ཏུ་རྒྱས་པ་ཞུས། །
	ཁོང་བཀའ་དྲིན་ལྷག་པར་ཆེ་བའི་ཕྱིར། །
	དུས་དེང་སང་དྲན་པས་བ་སྤུ་གཡས(read: གཡོས?)། །
	ཕ་བཀའ་དྲིན་ཅན་དེའི་དྲིན་ལན་དུ། །
	ནོར་ཟང་ [6a5] ཟིང་གི་འབུལ་མ་གྲུབ་ཀྱང་། །
	མོས་གུས་ཀྱི་སྣ་རྩེ་མ་ལོག་པས། །
	ཐུགས་དགྱེས་པའི་རྣམ་འགྱུར་རྒྱུད་ནས་སྟོན། །
ཞེས་གསུངས་སོ། ། 

	དེའི་དུས་ནུབ་གཅིག་རྣལ་ལམ་དུ་ཇོ་བོ་རིན་པོ་ཆེའི་ཐུགས་ཁར་ཡོད་ཟེར་བའི་ཡིད་བཞིན་ཀྱི་(read: གྱི་)ནོར་བུ་དེ་ཇོ་བོའི་ [6a6] དྲུང་ན་བཞུགས་འདུག་པ་ན་ཐུགས་ཁ་ཕྱེ་ཏེ་ཉིད་ཀྱི་ཕྱག་ཏུ་བབས་བྱུང་བ་ན། སྐྱེ་བ་མང་པོས་རུབས་ཏེ་འཕྲོག་ཏུ་བྱུང་བ་ན་ནམ་མཁའ་ལ་འཕུར་ཏེ་རི་ཤིན་ཏུ་མཐོ་བ་ཁྱད་ལྡན་ཞིག་གི་ཁར་སླེབས་པས་ཐུགས་བདེ་སྙམ་བྱེད་པའི་མོད་ལ་མནལ་སད་ [6b1] ཅིང་། དེ་ཉིད་རྗེ་བཙུན་མ་རིགས་བྱེད་མའི་རྗེས་གནང་བྱུང་ཞིང་། ཕྱིས་དེ་ལ་བསྙེན་སྒྲུབ་བྱས་པའི་དུས་རྒྱུན་དུ་མས་བརྒྱན་པའི་བུ་མོ་ཡིད་དུ་འོང་བ་མང་པོས་མེ་ཏོག་སྙིམ་པ་གང་བ་འབུལ་བ་སོགས་དང་། གཞན་ཡང་མདོ་སྔགས་ཀྱི་འཆད་ཉིན་(read: ཉན་)རྒྱ་ཆེར་མཛད་པ་དགེ་ལྡན་འབྲས་ [6b2] སྤངས་སོགས་ཀྱི་གདན་ས་འཛིན་པ་གནང་ཞིང་གཞན་ཕན་མཐའ་ཡས་པ་འབྱུང་བའི་མཚན་ལྟས་ངོ་མཚར་ཅན་མང་པོ་བྱུང་ཚུལ་སྐུ་ལ་ཉེ་བར་རིང་དུ་གནས་པའི་སྡེ་སྣོད་འཛིན་པ་འགའ་ལ་ཤུགས་བསྟན་དུ་བཀའ་སྩལ་པ་དང་། འབྱུང་འགྱུར་དུ་གསུངས་པའི་ [6b3] ལུང་བསྟན་རྣམས་ལ་ནི་འཁྲུལ་པའི་དྲི་ཙམ་ཡང་རྣམ་པ་ཀུན་ཏུ་མི་སྣང་བས་ངེས་པའི་དོན་དུ་ན་ཐུགས་མཁྱེན་ཐོགས་མེད་དུ་མངའ་བ་གོར་མ་ཆག་པ་འདྲ་ཞེས་རྡོ་རྗེ་སློབ་དཔོན་ཆེན་པོ་ཉི་མ་བཟང་པོའི་ཞལ་སྔ་ནས་གསུང་ངོ་། །

	རྡོ་རྗེ་འཆང་དབང་ཐུགས་བཅུད་ [6b4] བདུད་རྩིའི་རྒྱུན། །
	སྨིན་གྲོལ་ཟབ་མོའི་ཆུ་ཀླུང་བྱེ་བ་བརྒྱ། །
	གང་ཐུགས་འཛིན་མའི་ཁྱོན་དེར་བབས་པ་ཡིས། །
	ཉམས་རྟོགས་མྱུ་གུའི་སྤུ་ལོང་ཅིར་ཡང་གཡོས། །
	འགྲོ་བའི་མཛད་པ་བཤེས་མཆོག་དེའི་གཅེས་པའི་མཛོད། །
	མ་ལུས་མདོ་དང་སྔགས་ཀྱི་གཞུང་ལུགས་ [6b5] ལ།
	འཆད་རྩོད་རྩོམ་ལ་དབང་བསྒྱུར་མཚན་མ་སོགས། །
	གཟིགས་ཤིང་མངོན་དུ་གྱུར་པ་འདི་རྨད་དོ། །

	དེ་ནས་དགུང་ལོ་སོ་གཅིག་བཞེས་ནས། རྒྱས་པའི་བསྟན་པའི་ཡང་སྙིང་རྗེ་བླ་མ་རྡོ་རྗེ་འཆང་ཆེན་པོའི་དགོངས་དོན་མ་ལུས་པ་བཤད་བསྒྲུབ་ཀྱིས་སྤེལ་བར་ [6b6] བྱེད་པའི་སྟོད་རྒྱུད་མཁས་འདུས་ཀྱི་འདུན་སར་རྡོ་རྗེ་འཛིན་པ་ཆེན་པོ་ཆོས་ལྡན་བློ་གྲོས་པའི་ཞབས་ལ་གཏུགས་ཏེ། རྒྱུད་ཀྱི་རྒྱལ་པོ་དཔལ་གསང་བ་འདུས་པའི་དབང་རྒྱུད་འགྲེལ་པ་མན་ངག་དང་བཅས་པ་ཡོངས་སུ་རྫོགས་པའི་ཞིབ་བཤད་ལུང་དང་བཅས་ [7a1] པ། ལོ་དྲིལ་གཉིས་ཀྱི་དབང་། གསང་སྔགས་ལམ་རིམ་ཆེན་མོ་དངོས་གྲུབ་རྒྱ་མཚོ། བདེ་མཆོག་འདོད་འཇོ། རྣལ་འབྱོར་ཆེན་མོའི་རྣམ་བཤད་དང་ཁྲིད་ཡིག། དྲིལ་བུ་རིམ་ལྔའི་རྣམ་བཤད་དང་ཁྲིད། འཇིགས་བྱེད་ཀྱི་ཁྲིད། འཁོར་ལོ་ [7a2] ཆེན་པོའི་བྱིན་རླབས་བཞི་ལྡན། གསང་བ་བསམ་གྱིས་མི་ཁྱབ་པའི་ཁྲིད། ནཱ་རོ་ཆོས་དྲུག་གི་ཁྲིད། རིམ་ལྔ་དམར་ཁྲིད། འཆི་མེད་འཁྲུལ་འཁོར། མགོན་དཀར་ཡིད་བཞིན་ནོར་བུ་དང་། སྨན་བླའི་རྗེ་གནང་སོགས་ཟབ་ཆོས་དཔག་ཏུ་མེད་པ་གསན་པ་ [7a3] གནང་བ་སོགས་ལས་ན་བཀའ་དྲིན་ཅན་ཀྱི་(read: གྱི་)བླ་མ་མཆོག་ཏུ་མཛད་དེ། ཉིད་ཀྱི་ཞལ་ནས། 
	སྟོད་རྒྱུད་མཁས་འདུས་ཀྱི་གྲྭ་ཚང་དུ། །
	རྗེ་ཆོས་ལྡན་བློ་གྲོས་མཁས་པའི་ཞབས། །
	ལོ་ངོ་མཐོང་གསུམ་དུ་གཙུག་བསྟེན་ནས། །
	དཔལ་འདུས་པའི་བསྡུས་རྒྱུད་རྩ་ [7a4] འགྲེལ་སོགས། །
	འཕགས་སྐོར་གྱི་གཞུང་ལུགས་མང་པོ་དང་། །
	ལམ་རིམ་པ་ལྔ་ཡི་ཁྲིད་ལ་སོགས། །
	ཟབ་ཁྲིད་འགའ་ཡང་གྱི་བཀའ་དྲིན་ཞུས། །
	འདི་བདག་གི་དཔལ་ལྡན་བླ་མ་དང་། །
	དྲིན་འཁོར་མེད་རྩ་བའི་ཡོངས་འཛིན་ཡིན། །
	ལས་བསོད་ [7a5] ནམས་བསོགས་པའི་ཞིང་ས་ཡིན། །
	ཆོས་སྒྲོ་འདོགས་གཅོད་པའི་སློབ་དཔོན་ཡིན། །
	འཁོར་མང་དུ་ཐོས་པའི་མཁས་པ་དང་། །
	ལས་རྒྱུ་འབྲས་སེམས་པའི་བཙུན་པ་དང་། །
	ཐུགས་འགྲོ་ལ་བྱམས་པའི་བཟང་བ་སྟེ། །
	ལར་མཁས་བཙུན་ [7a6] བཟང་འདུས་ཀྱི་དམ་པར་གདའ། །
ཞེ་གསུངས་སོ། ། 

	གཞན་ཡང་གྲུབ་པའི་དབང་ཕྱུག་ཆེན་པོ་ལྷ་རིན་པ་ཀུན་སྤངས་སུ་བཞུགས་པ་ལའང་མགོན་པོ་བར་ཆད་ཀུན་སེལ་གྱི་རྗེས་གནང་དང་། ཆ་དཀར་ཆོས་རྗེས་(read: རྗེ་)ཆོས་གྲུབ་སྨྲ་བའི་སེངྒེ་ལ་ [7b1] མགོན་པོ་ལེགས་ལྡན་དང་། གྲི་གུག། ཕྱག་བཞི་པ། ཚེ་བདག། ཚོགས་བདག་དཀར་པོ། ཛམ་ལ་དཀར་པོ། ཛམ་ལ་སེར་པོ། ཡུམ་སྲས་གཏེར་མ། དུར་ཁྲོད་བདག་པོ། ཡེ་ཤེས་ཁྱུང་ཁྲ། འཇམ་དབྱངས་ནག་ར་ཀ་ཤའི་རྗེས་གནང་ [7b2] སོགས་གསན་ཅིང་། དགའ་ལྡན་དུ་ཤིང་རྟ་ཆེན་པོ་ཤེས་རབ་དར་ལེགས་པ་བློ་གྲོས་ཀྱི་དྲུང་དུ། དཔལ་གསང་བ་འདུས་པའི་རྩ་རྒྱུད་འགྲེལ་པ་སྒྲོན་གསལ་ཆ་ལག་དང་བཅས་པ། དེའི་བཤད་རྒྱུད་ཡེ་ཤེས་རྡོ་རྗེ་ཀུན་ལས་བཏུས་དང་། ལྷ་མོ་བཞི་ཞུས་ཀྱི་ [7b3] གཞུང་ཊིཀ། བདེ་དགྱེས་གཉིས་ཀྱི་རྒྱུད་འགྲེལ། གསང་སྔགས་ལམ་རིམ། དྲིལ་བུ་རིམ་ལྔའི་རྣམ་བཤད། རྣམ་གཞིག་རིམ་པའི་ཊིཀྐ། བསྐྱེད་རིམ་ཊིཀ་ཆེན། རིམ་ལྔ་གསལ་སྒྲོན། རིམ་ལྔ་མདོར་བྱས། མདོ་བསྲེ། རྗེའི་བཀའ་འབུམ། མཁས་གྲུབ་ [7b4] བཀའ་འབུམ། ཀརྨ་ཤ་ཏམ། ཀྱཻ་རྡོ་རྗེའི་དབང་ལ་སོགས་པ་ཆོས་ཀྱི་རྣམ་གྲངས་བསམ་གྱི་(read: གྱིས་)མི་ཁྱབ་པ་གསན་ཅིང་མདོ་རྒྱུད་ཀྱི་དོན་ལྷག་མ་མེད་པར་སྒྲོ་འདོགས་ཆོད་པར་གྱུར་པས་རྩ་བའི་ཡོངས་འཛིན་མཆེད་ལྔའི་ཡ་གཅིག་ཏུ་མཛད་ [7b5] པ་ཡིན་ཏེ། ཉིད་ཀྱི་ཞལ་ནས།
	འབྲོག་དགེ་ལྡན་ཆོས་ཀྱི་ཕོ་བྲང་དུ། །
	རྗེ་མཁས་པའི་དབང་པོ་པྲཛྙཱའི་ཞབས། །
	དུས་ཟླ་བ་དྲུག་ཏུ་གཙུག་བསྟེན་ནས། །
	སྤྱིར་མདོ་ཕྱོགས་གསུང་རབ་འགའ་ཞིག་དང་། །
	དཔལ་བླ་མེད་རྡོ་རྗེ་ཐེག་པ་ཡི། །
	གཞུང་ [7b6] བཤད་པ་ཕལ་ཆེར་རྫོགས་པར་ཞུས། །
	ཁོང་གསུང་རབ་གདམས་པར་ཤར་བའི་མཐུས། །
	གཞུང་ལུགས་ཀྱི་སྤྱི་ཁོག་སྒྲིག་མཁས་པས། །
	མི་ཁོ་བོའི་རྣམ་དཔྱོད་ལྷག་པར་འཕེལ། །
	ཚུལ་འདི་ལས་དམ་པའི་རྣམ་ཐར་དྲན། །
ཞེས་གསུངས་སོ། ། [8a1] 

	དེ་ནས་རྒྱུད་པའི་དབྱར་ཆོས་ཀ་ཚལ་བཏེགས་པའི་སྟེང་དུ་རྡོ་རྗེའི་སློབ་དཔོན་དྷར་ཝ་ན་མ་ཏིའི་ཞལ་སྔ་ནས་སྐུ་ཁམས་ཅུང་ཟད་བསྟེན་པའི་ཚུལ་བསྟན་པ་ན་གྲྭ་བུ་སློབ་རྣམས་ཀྱི་རྩེ་གཅིག་ཏུ་སྐུ་རིམ་ལ་འབད་རྩོལ་འདོན་པ་དང་། རྗེ་བླ་མ་ [8a2] འདི་ཉིད་ཀྱི་ཞབས་ཕྱིར་བཅར་ཏེ་འབད་པ་ཆེན་པོས་བསྙེན་བཀུར་བ་གནང་བ་སོགས་ངོམས་པ་མེད་པར་མཆེད་(read: མཆོད་?)པས་ཞིང་གཞན་དུ་གཤེགས་པའི་ཐུགས་མདུན་མ་ལྡོག་ཀྱང་དགྱེས་པ་ཆེན་པོའི་སྒོ་ནས་བསྟན་པ་འཛིན་སྐྱོང་སྤལེ་གསུམ་གྱི་སྒོ་ནས་གྲྭ་ཚང་ [8a3] སྐྱོང་དགོས་ཚུལ་སོགས་ཀྱི་གསུང་ཆེ་མ་ལེགས་པར་གདམས་སྟེ། སྔོན་ཇོ་བོ་ཡབ་སྲས་ཀྱི་སྙེ་ཐང་དུ་བསྟན་པའི་གཏོང་ལེན་མཛད་པ་བཞིན་དུ་བདག་ཉིད་ཆེན་པོ་འདིའི་ཕྱག་ཏུ་ཐུགས་ཁུར་ཕོག་སྟེ། རྡོ་རྗེའི་སློབ་དཔོན་དེ་ཉིད་ཞིང་གཞན་དུ་གཤེགས་པའི་ [8a4] ཚུལ་བསྟན་པ་ན། དེའི་དགོངས་པ་རྫོགས་ཐབས་རྣམས་ལེགས་པར་གྲུབ་པར་མཛད་ཅིང་། དགུང་ལོ་སོ་བཞི་པ་ནས་བཟུང་སྟེ་ཞེ་བདུན་གྱི་བར་དུ་རྒྱུད་ཀྱི་ཐུགས་ཁུར་བཞེས་པས་ལུགས་གཉིས་ཀྱི་རྣམ་པར་དཀར་བའི་འཕྲིན་ལས་བཟང་པོ་དབྱར་དུས་ཀྱི་ཆུ་བོ་བཞིན་ [8a5] དུ་འཕེལ་བར་གྱུར་ཏེ་གྲྭ་ཚང་སྟོད་འགྱུར་དུ་སོང་ཞིང་རྒྱུད་སྟོད་སྨད་ཞེས་ཕན་ཚུན་འགྲན་པ་བཞིན་དུ་གནས་པ་འདི་ཉིད་དམ་པ་འདི་ཁོ་ནའི་ཕྱག་རྗེས་སུ་མཐོང་བས་ཤེས་ལྡན་རྣམས་དད་པའི་སྤུ་ལོང་ཅིའི་ཕྱིར་གཡོ་བར་མི་བྱེད། འདི་ཡང་ཉིད་ཀྱི་ཞལ་ནས། 
	རྗེ་བཀའ་ [8a6] དྲིན་ཅན་གྱི་དམ་པ་དེ། །
	བཀའ་རྒྱུད་སྡེའི་ཆོས་འཁོར་བསྐོར་བཞིན་དུ། །
	སྐུ་ལྷག་པར་བསྙུང་བའི་ཚུལ་བསྟན་ཚེ། །
	མི་བདག་ལ་བརྩེ་བའི་སྤྱན་གྱིས་གཟིགས། །
	དཔལ་རྣལ་འབྱོར་རྒྱུད་རྒྱལ་ཤོད་ཅིག་གསུངས། །
	རིགས་འཛིན་གྱི་སློབ་མ་སྐྱོང་ཞིག་གསུངས། །
	གསུང་ [8b1] གི་ཐ་མ་བཀའ་སྩལ་ཏེ། །
	དགྲ་སྡང་སར་སྐྱེལ་མས་པོར་བཞིན། ། 
	རྗེ་མཁས་བཙུན་དམ་པ་དབྱིངས་སུ་ཡལ། །
	བདག་མགོན་དང་བྲལ་བར་ཤུལ་དུ་ལུས། །
ཞེས་དང་། 
	འོན་ཀྱང་སྔར་བསགས་ཀྱི་ལས་འཕྲོ་དང་། །
	རྗེ་བླ་མ་དམ་པའི་བཀའ་དྲིན་གྱིས། །
	ཆོས་ཉན་བཤད་ [8b2] ཀྱི་ཕྱོགས་ནས་མནོངས་(read: མནོས་?)སོ། །
	ཕ་བླ་མའི་ཐུགས་དགོངས་རྫོགས་པར་བྱས། །
	ཆོས་དཀའ་བ་སྤྱད་པ་དོན་ལྡན་བྱས། །
	བདེ་སྐྱིད་ཀྱི་ཉི་མ་དེ་རིང་ཤར། །
	དེ་ཡན་ཆད་བཀའ་དྲིན་ལྷག་པར་ཆེ། །
ཞེས་དང་། 
	རྗེ་བཙུན་ཙོང་ཁའི་རིང་ལུགས་ལྷ་ལམ་གཞིར། །
	མདོ་རྒྱུད་ [8b3] བསྟན་པ་ཉི་ཟླའི་འགྲོས་ཆེན་གཡོ། །
	གསང་སྔགས་རིང་ལུགས་མཚན་མོའི་མགོན་པོ་ནི། །
	འགྲན་པ་བཞིན་དུ་གཉིས་ཞིག་འཇིག་རྟེན་སྣང་། །
	ཡོན་ཏན་དཀྱིལ་འཁོར་རྫོགས་པ་ཡི། །
	རྒྱུད་འཛིན་ནོར་བུ་ཆུ་ཤེལ་གྱི། །
	འཕྲིན་ལས་འོད་དཀར་འདིར་མཐོང་[ན?]། ། [8b4] 
	འགྲོ་བློའི་ཀུ་མུད་ཅིས་མི་འཛུམ། །
ཞེས་གསུངས་པ་ལྟར་རོ། །
	ཁོ་བོས་ལོ་བཅུའི་རིང་གྲྭ་ཚང་བཟུང་བས་སྤྱིར་ལྷ་ཇོ་བོ་དཀོན་མཆོག་གསུམ་གྱི་ཐུགས་རྗེ་དང་། ཁྱད་པར་སློན་དཔོན་པའི་ཞལ་སྔ་ནས་དེའི་སྐུ་སྙུང་བའི་བསྙུང་གཡོགས་གཤེགས་པའི་ [8b5] དགོངས་རྫོགས་རྟེན་བཞེངས་འདས་མཆོད་ཆགས་མེད་བཟུང་བ་སོགས་ཀྱི་རྒྱུ་མཐུན་ལས་བཤད་ཉན་ལ་བར་མེད་ཅིང་དགེ་རྒྱུན་ཇ་ཚུལ་འཛུགས་པ་དང་འདུ་ཁང་ཟུང་འབྲེལ་རྩིགས་པ་སོགས་ཆོས་ལྡན་གྱི་བྱ་བ་འགའ་ཞིག་སྒྲུབ་རྒྱུ་བྱུང་བ་འདི་དངོས་ [8b6]  གྲུབ་ཐམས་ཅད་ཀྱི་རྩ་བ་བླ་མ་ཡིན་པ་ལ་ངེས་པ་ཉུང་ཟད་གཅིག་སྐྱེས་སོ་ཞེས་དང་གྲྭ་ཚང་འདི་དག་སློབ་དཔོན་དང་མཆེད་གྲོགས་ནང་མཐུན་པས་བཤད་ཉན་འཕེལ་བ། དགེ་འདུན་གྱིས་བཅའ་ཁྲིམས་ལ་གནས་པས་རྣམ་ཐར་གཙང་བ། སྐྱེ་བ་ཕལ་ཆེར་ [9a1] ངང་གི་བྱམས་པས་དད་ཟས་འདུ་བ། མཁའ་འགྲོ་ཆོས་སྐྱོངས་(read: སྐྱོང་)རྒྱུན་དུ་འཁོར་བས་བར་ཆད་ཆུང་བ་བླ་མའི་གདན་སར་སློབ་མ་བཞུགས་པས་དམ་ཚིག་གཙང་བ་སོགས་ཏེ། འཇིག་རྟེན་གྱི་ཡོན་ཏན་གནས་སུ་འོས་པ་ཡིན་ནོ། །ཞེས་གསུངས་སོ། ། [9a2] 

	མ་དག་གདུལ་བྱའི་ཞིང་འདིར་རྡོ་རྗེ་འཆང་། །
	ངུར་སྨྲིག་གར་གྱིས་འགྲོ་ཀུན་འདྲེན་འདི་ལ། །
	འདྲེན་པར་མ་ནུས་འོག་མིན་མཁའ་ལ་བྱོལ། །
	དཔལ་ཡོན་ཅན་ཡང་རྒྱ་མཚོའི་ནང་དུ་ཞུགས། །
	དེ་མཐོང་ཆུ་གླང་བདག་པོ་རབ་འཇིགས་ཏེ། །
	འདར་བའི་བརླབས་འཕྲེང་ [9a3] གཡོ་དང་འཇིགས་པའི་སྒྲ། །
	རྒྱུ་སྐར་ནམ་མཁའི་ཕ་མཐར་འབྲོས་པ་ལྟའི། །
	མཁའ་ཡངས་གཟུགས་མེད་དབྱིངས་སུ་གམ་བམ་སྙམ། །

	དེ་དུས་འོན་སྣ་དང་ཉི་སྡིངས་ཀྱི་གདན་ས་འང་གནང་ནས་སྐྱ་སེར་རྣམས་ལ་གང་ལ་གང་ཕན་གྱི་དོན་གནང་བས་དེང་སང་གི་བར་ [9a4] དུ་ཕྱོགས་དེའི་འགྲོ་བ་མ་ལུས་པའི་སྐྱབས་གནས་སུ་གྱུར་པའི་འཕྲིན་ལས་ཉམས་པ་མེད་པར་རྒྱུན་ཆགས་ཞིང་སྐབས་དེར་བློ་གསལ་གླིང་དུ་ཕེབས་དགོས་པའི་རྗེ་དྲུང་ཐམས་ཅད་མཁྱེན་པ{དགེ་འདུན་རྒྱོ་མཚོ་}འི་བཀའ་ཤོག་དང་མི་སྣའི་གསོལ་བ་འདེབས་པ་ཡང་དང་ [9a5] ཡང་དུ་ནན་སྐྱེད་ཆེས་པ་ལ་དཔགས་ཏེ་ཞལ་གྱིས་འཆེ{ས}་པ་ལ་མངོན་པ་ཙམ་ན། རྗེ་ཐམས་ཅད་མཁྱེན་པའི་བཀའ་ཤོག་ཏུ།
	དམ་པའི་ཞལ་བཞེས་རྡོ་ཡི་རི་མོ་བཞིན། །
	གྲགས་པ་སྙིང་ལ་ཡི་དམ་ཉིད་དུ་བགྱིད། །
	དེ་དག་བསྒྲུབ་པའི་ཐབས་ [9a6] ལ་མཁས་པ་ཡང་། །
	སྨོས་བར་ཅི་འཚལ་ཚུལ་བཞིན་མཛད་དུ་གསོལ། །
ཞེས་ཕེབས་པ་ཁུར་དུ་ལྕི་བར་གྱུར་ཏེ། ཆོས་རྗེ་དཀོན་དར་བ་ལ་རྒྱུད་པ་གཏད་ནས། སྤྲེལ་ལོ་(i.e., ཤིང་སྤྲེལ་1524)ལ་བློ་གསལ་གླིང་གི་འཆད་ཉན་དུ་ཕེབས་ཏེ། ལོ་ངོ་དྲུག་གི་བར་དུ་ [9b1] དཀའ་ཆེན་རྣམས་ལ་གཞུང་བཤད་ལེགས་པར་མཛད་པས་འགྲན་ཟླ་ཐམས་ཅད་དང་བྲལ་བའི་རིགས་གྲྭ་གཏོང་བ་སོགས་ཀྱི་སྒོ་ནས་སྤྱི་སྒེར་གྱི་དགེ་འདུན་ཐམས་ཅད་དགྱེས་པར་གནས་ཞིང་། །རྗེ་ཐམས་ཅད་མཁྱེན་པའི་དྲུང་དུ་སྒྲུབ་ཐབས་རྒྱ་མཚོ་དཔེ་ [9b2] ལུང་བཅས་པ། བཀའ་གདམས་ལྷ་བཞི་དང་ཐིག་ལེ་བཅུ་དྲུག་གི་དབང་། འཇིགས་བྱེད་ཀྱི་སྔགས་བཏུ། འཇམ་དབྱངས་དཀར་པོ། མི་གཡོ་དཀར་པོ། ཇོ་བོ་ལུགས་ཀྱི་སྒྲོལ་མ་ཉི་ཤུ་རྩ་གཅིག། གུ་རུ་དྲག་པོ། ཐུགས་རྗེ་ཆེན་པོ་བཅུ་གཅིག་ཞལ། ། [9b3] ཡེ་ཤེས་ཁྱུང་ཁྲ། ཕྱག་དྲུག་པ། ཆོས་རྒྱལ། འདོད་ཁམས་དབང་ཕྱུག་མ། རྣམ་སྲས་གསེར་ཆེན་སོགས་ཀྱི་རྗེས་གནང་། གྲུབ་རྒྱལ་ལུགས་ཀྱི་ཚེ་དབང་། མཚན་བརྗོད་བཤད་པ། བློ་སྦྱོང་ཐུགས་རྗེ་ཆེན་པོའི་དམར་ཁྲིད་ཆིམ་(read: མཆིམས་?)ཕུ་ལུགས། ལྟ་ཁྲིད། [9b4] ནི་གུ་ཆོས་དྲུག་གི་ཁྲིད། ཚེ་ཁྲིད། སྙིང་པོ་དོན་གསུམ་གྱི་ཁྲིད། འཕོ་ཁྲིད། མགོན་པོ་སྙིང་ཞུགས་ཀྱི་ཁྲིད། ལོ་དྲིལ་འཇིགས་བྱེད་སོགས་ཀྱི་བསྐྱེད་རྫོགས་ཀྱི་གཙོ་བའི་ཐམས་ཅད་མཁྱེན་པ་དགེ་འདུན་རྒྱ་མཚོ་དཔལ་བཟང་པོ་རང་གི་བཀའ་ [9b5] འབུམ་ཡོངས་སུ་རྫོགས་པ་གསན། དཀའ་རབ་འབྱམས་སྨྲ་བའི་མཁས་མང་རྒྱ་མཚོ་ཆེན་པོར་ཆུ་ཀླུང་འབབ་པ་བཞིན་དུ་འདུས་ཞིང་དགེ་བཤེས་ཡང་ཚ་ཚ་འདེབས་འདེབས་ཡོད་པ་ལས་ན་གྲྭ་ཚང་མཁན་ཆེན་དཔལ་བློ་བ་དང་མཁས་མཆོག་ [9b6] ལེགས་པ་ཆོས་འབྱོར་པའི་དུས་བཞིན་དུ་གྱུར་ཏོ་ཞེས་ཀུན་གྱིས་གླེང་བར་བྱེད་པ་བྱུང་ནའང་བསྟན་པའི་སྐུ་ཆག་སེར་དམག་ལངས་བ་དང་། གཞན་ཡང་དགའ་ལྡན་དུ་ཕེབས་དགོས་པ་སོགས་ཀྱིས་རྒྱུན་འཐུན་པ་ཆེར་མ་བྱུང་བར་སྣང་སྟེ། [10a1] དགའ་ལྡན་དུ་སླེབ་དགོས་པ་སོགས་ནས་བཤད་ཉན་རྒྱུན་འཐུད་པ་གཅིག་མ་བྱུང་ཀྱང་། ཅི་སྡོད་ཀྱི་རིང་བསྟན་པ་ལ་བསམས་ནས་བརྩོན་འགྲུས་དྲག་པོའི་གོ་ཆ་གྱོན་ཏེ་གོ་ཚོད་དང་བསྟུན་པའི་གཞུང་བཤད་བགྱིས་ [10a2] སོ་ཞེས་གསུངས་སོ། །

	བློ་མིག་དག་པས་ཐོས་ལ་འདུན་གྱུར་ནས། །
	མཁས་ལ་འདུད་ཅིང་ལེ་ལོ་དོར་བ་ཡིས། །
	རང་གཞན་གྲུབ་མཐའ་ཕ་རོལ་སོན་པ་དང་། །
	སྐལ་བཟང་རེ་བ་བསྐོང་བ་དཀའ་བ་ཡི། །
	རྒྱ་ཆེན་མང་དུ་ཐོས་པས་སྒྲོ་འདོགས་ཆོད། ། [10a3] 
	རྣམ་དག་སྡོམ་གསུམ་ཆུ་བོས་རང་རྒྱུད་གང་། །
	ལུང་རྟོགས་འཁོར་ལོ་གཉིས་ལ་དབང་བསྒྱུར་བས། །
	ཡོངས་རྫོགས་བསྟན་པའི་ཁུར་ཆེན་ཁྱོད་ཀྱིས་བླངས། །

	དེ་ནས་རྗེ་བླ་མ་ཙོང་ཁ་པ་ཆེན་པོའི་གདན་ས་ཆེན་པོར་ཕན་ཐོགས་རྒྱ་ཆེན་པོ་འབྱུང་ [10a4] ཞིང་གནས་གཞི་དེ་ཉིད་ལ་ཞིག་བསོལ་(read: གསོས་)སོགས་ཀྱི་བཀུར་སྟི་ཕུན་སུམ་ཚོགས་པའི་ཞབས་ཏོག་སྒྲུབ་པར་བཞེད་པ་སོགས་ཀྱི་རྒྱུ་དང་། རྩེ་གཅིག་ཏུ་གསོལ་བ་འདེབས་པའི་གྲྭ་བུ་སློབ་སྦྱིན་བདག་རྣམས་ཀྱི་གདུང་ཤུགས་དྲུག་པོ་རྒྱུན་མི་འཆད་པས་ [10a5] ཉེ་བར་ལེན་པ་ལ་བརྟེན་ནས་ཐོག་མར་དགའ་ལྡན་ཤར་དུ་ཕེབས་ཏེ། ཀུན་སྤངས་ཆེན་པོ་ཆོས་རྗེ་ཀྱི་བཤེས་གཉེན་པའི་དྲུང་དུ་དཔལ་དུས་ཀྱི་འཁོར་ལོའི་སྦྱོར་བ་ཡན་ལག་དྲུག་དང་ཚེ་དབང་ཞིག་ཀྱང་གསན། གདན་ས་ཆོས་རྗེ་རིན་ཆེན་འོད་ཟེར་པ་ལ་ཟབ་ལམ་ [10a6] བླ་མའི་རྣལ་འབྱོར་གཅིག་གི་ཆོས་འབྲེལ་ཞུས་ཞིང་། གདུང་ལོ་ང་གཉིས་བཞེས་པ་གླང་གི་ལོ(1529)འི་ཚུལ་ཞུགས་ཟླ་བའི་དུས་ཚེས་བཟང་པོ་ལ། སྙིགས་དུས་ཀྱི་རྒྱལ་བ་གཉིས་པ་རྗེ་བཙུན་ཆོས་ཀྱི་རྗེ་ཤར་ཙོང་ཁ་པ་བློ་བཟང་གྲགས་པའི་དཔལ་ཞེས་འཇིག་རྟེན་གསུམ་ [10b1] ན་ཡོངས་སུ་གྲགས་པའི་འདྲེན་པ་དམ་པ་དེ་ཉིད་ཀྱི་སེང་གེའི་ཁྲི་ལ་བཞུགས་ཏེ་རྒྱལ་ཚབ་ཏུ་ལྷ་མི་ཀུན་གྱིས་མངའ་གསོལ་ཏེ་འདུས་བ་རྒྱ་མཚོའི་ཚོགས་ལ་ལེགས་པར་བཤད་པའི་དགའ་སྟོན་རྒྱུན་མི་འཆད་དུ་སྩོལ་བ་སོགས་ཀྱི་སྒོ་ནས་རྣམ་དཀར་གྱི་མཛད་པ་ [10b2] བཟང་པོས་ལོ་ཧྲིལ་པོ་བདུན་གྱི་བར་དུ་སྐྱངས་ཞིང་། སྟོན་དཔྱིད་གཉིས་ཀློག་པ་ཐོས་བསམ་དང་། དབྱར་དགུན་གཉིས་སྦོང་(read: སྤོང་)བ་བསམ་གཏན་གྱི་རིམ་པས་དུས་འདའ་བ་སོགས་ཕྱག་སྲོལ་བཟང་པོ་ཐུགས་ཉམས་སུ་བཞེས་པའི་མཁས་གྲུབ་ཀྱི་དགེ་འདུན་གྲངས་ [10b3] ལས་འདས་པ་འདུས་པར་གྱུར་ཏོ། །

	ཟབ་ཅིང་རྒྱ་ཆེ་སྒྲོགས་པའི་གདོང་ལྔའི་ཁྲིར། །
	བརྗིད་ཅིང་ཡིད་འཕྲོག་སྐུ་ཡིས་རབ་འཛེགས་ཏེ། །
	ཚེམ་དཀར་སྤྲིན་གསེབ་ལས་འོངས་ལེགས་བཤད་ཀྱི། །
	གསལ་བྱེད་འབྲུག་སྒྲ་སྒྲོགས་ཏེ་ཆོས་ཆར་ཕབ། །
	དེ་ཚེ་མཁས་མང་གཙུག་ [10b4] ཕུད་ལྡན་པའི་ཚོགས། །
	དགའ་བའི་ཟློས་གར་གཡོ་བར་གྱུར་བ་དང་། །
	སྐྱེ་འགྲོ་འཛིན་མིའི་ཁམས་འདི་མ་ལུས་པ། །
	ཕན་བདེའི་ལོ་ཐོག་རྒྱས་པ་མཉམ་དུ་མཛད། །

	དུས་དེར་ཡང་བསྟན་པ་དྲི་མ་མེད་པའི་སྲོལ་བཟང་པོ་དུས་ཀྱི་ཐ་མར་དར་ཞིང་རྒྱས་པའི་ཚུལ་ལ་བདུད་ [10b5] རིགས་སྡེ་དང་བཅས་པས་མི་བཟོད་པའི་ཟུག་རྔུ་དྲག་པོ་ལྡང་བའི་སྟོབས་ཀྱི་སེར་དམག་སོགས་ཀྱིས་བརྒོལ་གཏང་ཆེས་ཆེར་བྱུང་བ་རྣམས་ཐུགས་དམ་ཟབ་མོའི་འཁོར་ཡུག་ཏུ་འདུལ་ཏེ། མྱུར་དུ་ཞི་བར་མཛད་ཅིང་རྒོལ་བ་ཕྱོགས་འཛིན་དང་བཅས་པ་ལྷན་ཅིག་ཏུ་དར་རྒྱས་ཇེ་ཆུང་དུ་སོང་ [10b6] ཞིང་རང་ཕྱོགས་ཀྱི་ལུགས་གཉིས་ཀྱི་ཕྱག་སྲོལ་རྒྱུན་ཆགས་པར་གནས་པར་གྱུར་ཞིང་གདན་ས་རིན་པོ་ཆེར། རྗེ་བླ་མའི་གསེར་སྐུ་ཆེན་པོ་ངོ་མཚར་རྨད་དུ་བྱུང་བ་བསོད་ནམས་ཀྱི་ཞིང་དུ་བཞེངས་པ་དང་། གཟིམས་ཁང་སོགས་ལ་ཞིག་གསོས་རྣམ་པར་དག་པ་གནང་བ་སོགས་ཀྱི་སྒོ་ནས་བྱ་བ་ལྷག་པར་ [11a1] མཛད་ཅིང་། རྡོ་རྗེ་འཛིན་པ་ཆེན་པོ་ཆོས་སྐྱོང་རྒྱ་མཚོའི་དྲུང་གདན་སར་བསྐོས་ཏེ། རྗེ་རང་ཉིད་བདེ་བ་ཅན་གྱི་གཟིམས་ཁང་དུ་ཟུར་བཞུགས་གནང་སྟེ། གཙོ་བོར་ཐུགས་དམ་ཟམ་མོའི་རིམ་པ་ཐུགས་ཉམས་སུ་བསྟར་ཞིང་། [11a2] སྐལ་བ་མཆོག་དང་ལྡན་པའི་དོན་གཉེར་ཅན་རྣམས་ལ་མདོ་རྒྱུད་མན་ངག་གི་རེ་བ་བསྐོང་བ། མལ་གྲོ་རིན་ཆེན་གླིང་གི་ཞལ་བདག་ཙམ་གནང་བའི་སྒོ་ནས་བཞུགས་པར་མཛད་དོ། །

	དུས་ངན་མི་ཟད་མུན་པའི་སྨག་རུམ་ཐིབས། །
	ལོག་སྤྱོད་སེར་བའི་ཁུར་ལྡན་སྤྲིན་ [11a3] ཕུང་འཁྲིགས། །
	དགེ་ལེགས་ལོ་ཐོག་འཇོམས་པར་བརྩོམ་པ་ན། །
	ཐུགས་རྗེའི་བྱིན་བརླབས་རླུང་གིས་མཁའ་ལ་དེད། །
	འགྲོ་ཀུན་བསོད་ནམས་ཞིང་མཆོག་ལྷ་ལམ་དུ། །
	རྣམ་དག་ལྷག་བསམ་རྟ་བདུན་གྱིས་དྲངས་པའི། །
	བྱིན་བརླབས་འོད་འབར་ [11a4] གསེར་རི་ལྟར་བརྗིད་སྐུའི། །
	མཐོང་ཐོས་དྲན་པའི་མུན་སེལ་འདི་བཀོད་དོ། །

	དེ་ནས་རྗེ་དྲུང་ཐམས་ཅད་མཁྱེན་པ་གཞན་དོན་དུ་ཐེག་པ་ན་དགུང་ལོ་རེ་དྲུག་ལ་འབྲས་སྤུངས་སྤྱི་སོ་དང་སྣེག་གདོང་རྩེ། སྐྱོར་མོ་ལུང་དགའ་ལྡན་ཁང་གསར་སོགས་ནས་ [11a5] མཆོད་ཡོན་རྣམས་ཀྱིས་མགྲིན་གཅིག་ཏུ་གསོལ་བ་དྲག་ཏུ་བཏབ་པ་དང་བསྟན་པ་རིན་པོ་ཆེ་ལ་ལྷག་པར་གཅེས་པའི་ཐུགས་འདུན་དྲག་པོས་ཀུན་ནས་བསླངས་ཏེ། རྗེ་དྲུང་ཐམས་ཅད་མཁྱེན་པའི་སྤྲུལ་སྐུ་ཞིག་མ་ཕེབས་པར་དུ་འབྲས་སྤུངས་ཀྱི་ཐུགས་ཁུར་ [11a6] བཞེས་པའི་ཞལ་བཞེས་གྲུབ་པ་ན་བསྟན་པའི་ཁུར་ཆུང་པའི་ཕྱོགས་ཞེན་དུ་ལྷུང་བ་རྣམས་ཅུང་ཟད་ཡིད་མ་རངས་བར་མངོན་པ་རྣམས་ལ་འདི་སྐད་ཅེས་བཀའ་སྩལ་ཏོ། །
	བླ་མའི་གདན་ས་གྲུབ་པའི་དབེན་གནས་སུ། །
	ངོ་མཚར་མདོ་རྒྱུད་གསུང་རབ་ [11b1] མཛེས་མ་དང་། །
	ཡིད་འཕྲོག་རྣམ་དཔྱོད་གྲགས་པའི་མུ་ཅན་ངོས། །
	ས་སྐྱོང་ཆོས་རྒྱལ་བློན་པོར་བཅས་པ་དང་། །
	དགེ་འདུན་ངང་མོ་མཐའ་དག་མགྲིན་གཅིག་ཏུ། །
	ནན་ཏན་གསུང་རག་སྙན་པས་བསྐུལ་བ་ལས། །
	དཔལ་ལྡན་འབྲས་སྤུངས་ཆོས་ཀྱི་རྒྱ་མཚོར་ [11b2] བཞུགས། །
	ན་ཚོད་ཡར་སོང་མགོ་བོར་རྣམ་གཡེང་གི །
	གདེངས་ཀ་ལྕི་བས་གཙེས་པར་གོ་ན་ཡང་། །
	བསྟན་པའི་རོལ་མཚོ་རྒྱས་པའི་ལྷག་བསམ་གྱིས། །
	ཆོས་ལྡན་མགྲིན་པའི་རྔ་སྒྲ་སྒྲོགས་མ་ཕོད། །
	འཁོར་ལོས་བསྒྱུར་རྒྱལ་ཕ་རོལ་སྐྱེ་བོ་ཡིས། །
	འོས་ [11b3] པ་བཞིན་དུ་མཐུན་པར་བསུས་པའི་ཚེ། །
	གླིང་བཞི་གླིང་ཕྲན་ཀུན་ལ་དབང་བྱེད་པའི། །
	ནོར་བུའི་ཁྲི་ལ་འཁོད་པ་སློག་གམ་ཅི། །
	གཞན་དུ་བསྟན་པའི་ཆུ་མཚོ་མི་འཕེལ་ཞིང་། །
	དགེ་འདུན་གསེར་བྱ་སྐད་རིགས་སྣ་ཚོགས་ནི། །
	ཀུན་མཁྱེན་གདེངས་ཅན་དབང་ [11b4] པོའི་གདན་ཁྲི་ཡང་། །
	ཉོན་མོངས་རྡུལ་གྱི་གཡོགས་པའི་སྟེགས་བུར་ཟད། །
	གྲོང་ཁྱེར་སྐྱེ་བོའི་དབུལ་བ་མི་སེལ་ཞིང་། །
	མི་རྣམས་མཐུན་པར་ནོར་བུ་མི་ཤེས་ན། །
	རིན་ཐང་མེད་པའི་ནོར་བུ་རིན་པོ་ཆེ། །
	ཚོང་དུས་ངན་པར་འགྲིམས་པ་འོས་སམ་ [11b5] ཅི། །
ཞེས་དང་། 
	མཐོ་རིས་དགའ་ལྡན་ཁྲི་ལས་མཐོ་བ་ཡི། །
	གདན་ས་གཉིས་པ་མེད་པར་ཀུན་གྱིས་ཁུམས། །
ཞེས་གསུངས་སོ། །

	འབྲས་སྤུངས་ཁྲི་ཐོག་ཏུ་ཕེབས་པ་ན་ཀུན་ལམ་ཐུན་ངོས་སུ་ནམ་མཁའ་གཡའ་དག་པ་ལ་འཇའ་ཚོན་སྣ་ལྔའི་བླ་ [11b6] བྲེས་དང་། གདུགས་དང་རྒྱལ་མཚན་དང་བ་དན་སོགས་ཀྱི་རྣམ་པ་ཅན་གྱིས་ཡོངས་སུ་གང་བར་གྱུར་ཀྱང་ཉི་མའི་འོད་ཟེར་ནི་ཆེས་ཆེར་གསལ་བ་དང་། ལྷའི་མེ་ཏོག་གི་ཆར་འབབ་པ་སོགས་ཡ་མཚན་པའི་ལྟས་ཀྱི་ཕྱོགས་རྣམས་ཁྱབ་ [12a1] པར་གྱུར་ཞིང་། དེ་ནས་སྒྲིགས་ལམ་རྣམ་གཞག་ཅུང་ཟད་ཉམས་པ་ལེགས་པར་འཆོས་པ་དང་གང་ལ་གང་འཚམས་ཆོས་ཀྱི་འཁོར་ལོ་རྒྱུན་ཆགས་སུ་བསྐོར་བ། བསྟན་པ་དང་སེམས་ཅན་གྱི་དོན་དུ་ལོ་ལོ་བཞིན་བོད་ཀྱི་རྡོ་རྗེ་ [12a2] གདན་ཆོས་འཁོར་དཔལ་གྱི་ལྷ་སར་ར་ས་དང་། ར་མོ་ཆེའི་ཇོ་བོ་རྣམ་གཉིས་ཀྱི་དྲུང་དུ་སྨོན་ལམ་རྣམ་པར་དག་པ་སྒྲུབ་པའི་མགོན་དུ་ཕེབས་སྟེ་མཐོང་ཐོས་དྲན་རེག་གི་འགྲོ་བ་རྣམས་ལ་ཕན་འདོགས་པར་མཛད་ཅིང་གཙུག་ལག་ཁང་དག་གཟིམས་ཁང་ [12a3] སོགས་ཀྱི་ཞིག་རལ་བསོ་(read: གསོ་)བ་སོགས་གྱི་སྒོ་ནས་དགོན་གནས་ཁྱད་པར་ཅན་དེ་ཉིད་ལྷག་པར་དུ་དར་ཞིང་རྒྱས་ལ་ལེགས་ཚོགས་སྒོ་དུ་མ་ནས་དབྱར་དུས་ཀྱི་ཆུ་བོའམ་ཡར་ངོའི་ཟླ་བ་ལྟ་བུར་སྤེལ་བས་ཕྱོགས་འདིར་བཀའ་དྲིན་ཕུལ་དུ་བྱུང་བས་ཀུན་གྱིས་ [12a4] བཀའི་མཚམས་ལས་མི་འདའ་བས་དགེ་འདུན་རྣམས་ཀྱང་དེ་དུས་ཁོ་ན་ཐུགས་མཐུན་ཞིང་ཆོས་སྤྱོད་ཀྱི་དགའ་སྟོན་ཉིད་ཀྱིས་དུས་འདའ་བར་གྱུར་ལ། འབྲས་སྤུངས་སུ་ཕེབས་ལོ་རང་དུ་བསྟན་པ་སྟོབས་ཀྱིས་སྐྱོང་བས་སྐྱོང་མིའི་བདག་མོ་སངས་ [12a5] རྒྱས་དཔལ་འཛོམ་མ་ཡོན་མཆོད་གྱིས་(read: ཀྱིས་)ནན་ཆེར་གསོལ་བ་བཏབ་པ་ལ་བརྟན་(read: བརྟེན་)ནས། གངས་རིའི་ཁྲོད་ཀྱི་འདུལ་བ་འཛིན་པ་རྣམས་ཀྱི་ཆ་མགོ་མཁས་ཞིང་གྲུབ་པ་བསྙེས་པ་དུ་མས་བྱིན་གྱིས་བརླབས་པ་ཆོས་གྲྭ་ཆེན་པོ་དཔལ་ལྡན་སྐྱོར་མོ་ [12a6] ལུང་གི་མཁན་པོར་ཕེབས་ཏེ་བསྟན་པའི་བདག་པོ་ཡིན་པའི་མཐུ་ལས་ལུགས་གཉིས་ཀའི་སྲོལ་གོང་འཕེལ་དུ་གྱུར་ཞིང་། སྐྱོར་མོ་ལུང་གི་སྡེ་སྲིད་ཀྱི་ཡོ་ཁྱོམས་ཆེན་མོ་སོགས་བློས་མི་ཁྱུད་པའི་འདེད་གསར་བྱུང་བ་རྣམས་ཀྱི་སྐབས་སུའང་ཅི་ [12b1] བྱ་གཏོལ་མེད་དུ་གྱུར་བའི་སྐྱེ་བོའི་སྡེ་འདི་ཉིད་ལ་ལྟོས་པ་ཐམས་ཅད་རྣམ་པར་འཚོ་བའི་འཇིགས་པ་མ་ལུས་པ་ལས་སྐྱབས་པར་མཛད་པ་སོགས་ཀྱི་སྒོ་ནས་ཕྱོགས་འདིར་བཀའ་དྲིན་ལྷག་པར་ཡང་ཆེ་བར་གྱུར་ཞིང་། དེ་རྗེས་སེ་རའི་གདན་ས་གནང་ [12b2] དགོས་པ་བྱུང་བས་དེ་ཉིད་ཀྱང་ལྷག་པར་སྐྱོང་བ་སོགས་ཀྱི་མདོར་ན་ཕན་ཚུན་ཐམས་ཅད་དུ་གང་ལ་གང་འཚམས་སུ་དུས་སུ་ཆོས་གསུང་བ་སྒྲིགས་(read: བསྒྲིགས་)རྣམ་གཞག་འཆོས་པ་སོགས་བསྟན་པའི་བྱ་བ་འབའ་ཞིག་གིས་དུས་འདའ་བར་མཛད་ཅིང་། དེ་རྣམས་སུ་རང་རང་གི་ [12b3] ཡུལ་སྲོལ་དང་བསྟུན་པའི་སློབ་འཁོར་ཆེ་འབྲིང་ཆུང་གསུམ་ཐམས་ཅད་ལ་རེ་བ་མ་ཆད་པའི་ཆོས་དང་ཟང་ཟིང་གི་གནང་སྐྱོང་(read: སྐྱེས་?)ཀུན་ལ་སྙོམ་པར་མཛད་ཅིང་དོན་མེད་ཀྱི་དབང་གཤེད་ཀྱིས་ཀུན་ལས་བསླངས་པའི་ཡོ་ལང་ནམ་ཡང་མི་གནང་ཞིང་། [12b4] འདིའི་སྐབས་སུ་རྡོ་རྗེ་འཛིན་པ་ཉི་མ་བཟང་པོའི་གསུང་ལས་ཀྱང་། 
	ཐབས་ཀྱི་ཡོ་ལང་གནང་སྦྱིན་འབུལ་སྤྱོད་སོགས། །
	སུ་ཡི་རེ་བའང་མ་ཆད་པ་རེ་མཛད། །
	དོན་མེད་ཤོགས་རབ་གནང་བ་གཏན་མ་མཐོང་། །
	དབང་གཤེག་ཟང་ཟིང་ཡོ་ལང་ལ་མི་ [12b5] དགྱེས། །
	ཕྲལ་གྱིང་(sic)ཐབ་ཆས་(sic)གདན་ཆ་སོགས། །
	སྐོར་རེ་བ་རེ་འཛིན་ཅིང་དེ་ཡི་དཔེར། །
	བདེ་གཤེགས་ཕག་མོ་གྲུ་པའི་རྣམ་ཐར་གསུངས། །
ཞེས་འབྱུང་བའི་ཕག་མོ་གྲུབ་(read:  གྲུ་པ་)ནི་ཡོན་བདག་གི་བསྙེན་བཀུར་དང་འབུལ་བ་མང་དུ་བྱུང་བ་རྣམས་ཀྱིས་དགེ་འདུན་ [12b6] ཁོ་ན་སྐྱོང་ཞིང་སྐྱིད་ཆོས་མ་མཛད། སྐུ་མདུན་དུ་བྱུང་བ་རྣམས་ལ་སུ་རྩེད་ལ་དཀར་ཡོལ་དང་སྤྲང་པོ་ལ་ཕམ་ཕབས་ཀྱི་ཚུལ་དུ་རིམ་པ་བཞིན་དུ་བསྐོར་བ་གནང་བར་གྲགས་པ་ལྟར་རོ། །
	ཚུལ་འདི་རྣམས་ཀྱང་བློ་གྲོས་དང་ལྡན་པས་གཟུ་བོར་གནས་ [13a1] པའི་ཡིད་ཀྱིས་བརྟག་ཤིང་དཔྱད་ན། ཤིན་ཏུ་བྱ་དཀའ་ཞིང་ངོ་མཚར་བའི་རྣམ་པ་ཐར་པའི་ཕྱོགས་གཅིག་ཡིན་པར་གོར་མ་ཆག་གོ །

	མཁྱེན་བརྩེའི་གཏེར་ཆེན་དགེ་ལེགས་བཤེས་གཉེན་དེ། །
	སྒྲིབ་གཉིས་ཞི་བའི་དབྱིངས་ཀྱི་དཀྱིལ་ [13a2] གཟིགས་ཞིང་། །
	བློ་གྲོས་མཆོག་སྩོལ་ཡོངས་རྫོགས་ཆོས་འཁོར་བསྐོར། །
	སྐུ་གསུམ་ལྷུན་གྲུབ་དུས་གསུམ་ཐུགས་སུ་ཆུད། །
	འཇམ་དཔལ་གསང་བདག་པད་དཀར་ཅན་རྣམས་ཀྱང་། །
	རལ་པའི་རྒྱུན་སྤངས་དྲུང་དུ་བཏུད་གྱུར་ཀྱང་། །
	ད་དུང་མཚུངས་པར་ [13a3] དཀའ་བ་ས་གསུམ་ན། །
	སྣང་བ་འདྲེན་པར་གྱུར་པ་གཞན་དག་གང་། །
	རབ་ཏུ་དམན་པའི་སྤྱོད་ཚུལ་བྱེ་བ་བརྒྱས། །
	གྲངས་མེད་བསྐལ་བར་སྒྲུབ་པའི་རྣམ་སྨིན་གྱི། །
	སྤྲོས་པའི་དྲ་བ་གཅོད་པའི་ཐུགས་རྗེའི་མཆོག །
	འཛིན་མཛད་དུས་མཐའི་སྐྱབས་གྱུར་ [13a4] གཞན་ཡོད་མིན། །

	དེ་འདྲ་བའི་དཔལ་ལྡན་བླ་མ་དམ་པ་དེ་ཉིད་ཀྱིས་མདོར་ན་དགུང་ལོ་སོ་བཞི་བཞེས་པ་ནས་དོན་བདུན་གྱི་བར་དུ་སློབ་འཁོར་མཐའ་ཡས་པ་སྐྱབས་པས་རྗེའི་འཕྲིན་ལས་ཀྱི་གར་ཁྱབ་ཀྱི་སའི་ཆ་སྟོད་མངའ་རིས་ཀྱི་ལ་རྩེ་ནས་ [13a5] བཟུང་སྟེ་སྨད་རྒྱ་ནག་གི་རྒྱ་མཚོ་ཆེན་པོ་ལ་ཐུག་གི་བར་གྱི་ཆོས་སྡེ་ཆེ་ཆུང་ཇི་སྙེད་ཅིག་ཡོད་པ་རྣམས་ཀྱི་བླ་མ་སློབ་དཔོན་ཕལ་ཆེར་བུ་སླབ་དུ་མ་གྱུར་བ་མེད་པར་ངེས་ཤིང་། དེ་ནས་ཞྭ་སེར་ཐོག་གི་གཙུག་གི་རྒྱན་དུ་གྱུར་པ་དེང་སང་གི་དུས་ [13a6] འདིར་འགྲན་པའི་ཟླ་ཐམས་ཅད་དང་བྲལ་བར་གྲགས་ཤིང་གྲུབ་པའི་བདག་ཉིད་ཆེན་པོ་མཚན་བརྗོད་པར་དཀའ་བ་དེས་རྗེས་ཡབ་སྲས་ཀྱི་མདོ་སྔགས་གྱི་(read: ཀྱི་)ལེགས་པར་བཤད་པ་ཆེན་པོ་ཟབ་ལ་རྒྱ་ཆེ་བ་ཤིན་དུ་བརླིང་ཞིང་རྟོགས་དཀའ་བ་རྣམས་ [13b1] ཀྱི་དགོངས་དོན་བདེ་བླག་ཏུ་གསལ་བར་བྱེད་པའི་མན་ངག་ཡི་གེར་བཀོད་པ། ཕར་ཕྱིན་རྩ་ཊིཀ་རྣམ་བཤད་ཚིག་དོན་རབ་གསལ། །སྤྱི་དོན་ཡུམ་དོན་གསལ་བའི་སྒྲོན་མེ། །མཐའ་དཔྱོད་ཡང་གསལ་སྒྲོན་མེ། །རྣམ་འགྲེལ་གྱི་སྤྱི་དོན་རྣམ་བཤད་དགོངས་པ་རབ་ [13b2] གསལ། འདུལ་བའི་སྤྱི་དོན་རྣམ་བཤད་ལུང་རིགས་ཉི་མ། མཛོད་ཀྱི་སྤྱི་དོན་ཤེས་བྱའི་རབ་གསལ། རྒྱུད་བླ་མའི་གཞུང་འགྲེལ། དབུ་མའི་སྤྱི་དོན་ཟབ་དོན་གསལ་བའི་སྒྲོན་མེ། དབུ་མའི་མཐའ་དཔྱོད་ཟབ་དོན་ཡང་གསལ་སྒྲོན་མེ། བཀའ་གདམས་ཆོས་ [13b3] འབྱུང་ཡིད་ཀྱི་མཛེས་རྒྱན་དང་། དྲང་ངེས་རྣམ་འབྱེད་ཀྱི་མཐའ་དཔྱོད་ཨུཏྤལའི་ཕྲེང་བ། །ལེགས་བཤད་སྙིང་པོའི་དཀའ་གནད་དོགས་གཅོད། སྡོམ་གསུམ་ནོར་བུའི་བྱི་དོར་རྒྱས་བསྡུས་གཉིས། བྱང་ཆུབ་གཞུང་ལམ་གྱི་དོན་བསྡུས་སོགས་མདོ་ཕྱོགས་ [13b4] ཀྱི་གི་ཡིག་ཆ་དང་། རྒྱུད་སྡེ་སྤྱིའི་རྣམ་གཞག །དཔལ་གསང་བ་འདུས་པའི་འཛུབ་ཁྲིད། བསྐྱེད་རིམ་མཁས་པའི་ཡིད་འཕྲོག །རྫོགས་རིམ་ཐར་ལམ་གསལ་སྒྲོན། སྤྱོད་པའི་ཟུར་བསྐོལ་(read: བཀོལ་/བཀོད་?)གཉིས། །ཕྱག་རྒྱ་ཆེན་པོ་ལ་རྒྱན་དྲུག་ཏུ་མཛད་པའི་རྣམ་ [13b5] བཤད། །ན་རོ་ཆོས་དྲུག་དང་གསང་སྔགས་ཀྱི་གཅོད་དང་། སྙིང་པོ་དོན་གསུམ་དང་། ལྟ་ཁྲིད་དྲན་པ་བཞི་ལྡན་རྣམས་ཀྱི་ཁྲིད། ཚེ་དཔག །སྒྲོལ་དཀར། རིགས་བྱེད་མ་སོགས་ཀྱི་སྒྲུབ་ཐབས་སྟེ་གསང་སྔགས་ཀྱི་ཡིག་ཆ་དང་། འདུལ་བའི་དུས་ཚིག་(read: 	ཚིགས་) [13b6] གྲུབ་མཐའི་རྣམ་གཞག འདུལ་བའི་ཆོས་འབྱུང་། རྗེ་དགེ་འདུན་རྒྱ་མཚོའི་རྣམ་ཐར་ཕན་བདེ་འབྱུང་གནས། རྒྱལ་རབས་འཕྲུལ་གྱི་ལྡེ་མིག་ཏེ་ལོ་རྒྱུས་རྣམ་ཐར་དང་། དགེ་ལྡན་ལེགས་བཤད། བསྟན་རྩིས་རིན་ཆེན་འཕྲེང་བ། །བཀའ་གདམས་ [14a1] གླེགས་བམ་གྱི་དོན་བསྡུ། ཚེ་ཁྲིད་རྒྱུད་པ་དང་གཅོད་ཡུལ་རྒྱུད་པ་སོགས་ཀྱི་གསོལ་འདེབས། ཀརྨ་པའི་ཕར་ཕྱིན་ཊིཀྐའི་དགག་ལན་དང་དགག་ལན་གྱི་ཡང་ལན་སོགས་ཐོར་བུ་བ་དུ་མ་དང་ཞུ་ལན་བཀའ་ཤོག་གསུང་མགུར་དུ་བྱུང་བ་ [14a2] སོགས་གླེགས་བམ་བཞུགས་མི་ཆུང་བ་ཞིག་རྣམས་མཛད་ལ། ཉིད་ཀྱི་ཞལ་ནས། 
	ཡང་ན་གདན་ས་མཐོན་པོར་འཕགས་པ་ཙམ། །
	སྐྱེ་བོ་མཁས་དང་མི་མཁས་ཀུན་ལ་ཡོད། །
	ཟུག་རྔུ་ལྡན་ན་རྩོམ་འཆད་རྩོད་པ་ཡི། །
	མཁས་པའི་རྣམ་འགྱུར་འདི་ལ་ལྡིང་བར་ [14a3] འོས། །
ཞེས་དང་། ཁྱད་པར་ལོ་རྒྱུས་ལ་ནི་ལྷག་པར་མཁྱེན་པ་མཆོག་ཏུ་རྒྱས་པར་ཞལ་གྱི་ཆེར་བཞེས་པར་མཛད་དེ། 
	ཤཱཀྱའི་བསྟན་ལ་ལོ་རྒྱུས་སྨྲ་བའི་མཆོག །
	བུ་སྟོན་ཁ་ཆེ་ཞ་ལུ་ནས་གཤེགས་པ། །
	གངས་ཅན་དབུས་ཀྱི་ལོ་རྒྱུས་མཁན་ [14a4] གཅིག་པུ། །
	བསོད་ནམས་གྲགས་པའི་དཔལ་དུ་གྱུར་པས་སྦྱར། །
ཞེས་དང་། 
	ཚལ་པ་སིདྷུ་དགེ་བའི་བློ་གྲོས་དེ། །
	འཇིག་རྟེན་གཞན་དུ་གཤེགས་པ་སུ་ཞིག་གདུང་(read: གདུད་?)། །
	རྒྱལ་རབས་དེབ་གཏེར་སྒྲིག་ལ་ཟླ་མེད་པའི། །
	བྱེད་པོ་གཉིས་པ་ཡོད་དོ་ [14a5] ཤེས་པར་གྱིས། །
ཞེས་གསུངས་སོ། །
	མདོར་ན་སྐུ་ཚེ་ཧྲིལ་པོར་ལེགས་པར་བཤད་པ་འཆད་པ་དང་རྩོམ་པ་ལ་ནམ་ཡང་ངལ་བ་མི་མངའ་བ་འདི་ནི་སྐྱེས་བུ་དམ་པ་ཆེན་པོ་རྣམས་ཀྱི་རྣམ་པར་ཐར་པ་རྨད་དུ་བྱུང་བ་ཀུན་གྱི་སྙིང་པོ་ཡིན་པར་གསུངས་ [14a6] ཤིང་། དཔལ་ཉི་མ་བཟང་པོའི་ཞལ་ནས། 
	གཞུང་ལུགས་འཆད་དང་ལེགས་བཤད་རྩོམ་པ་ལ། །
	ནམ་ཡང་དུབ་པ་མེད་པའི་བརྩོན་འགྲུས་མཛད། །
	བླ་མའི་རྣམ་ཐར་གཙོ་བོ་འདི་དག་ལ། །
ཞེས་གསུངས་སོ། །

	རྨད་བྱུང་མཛད་པའི་གཞོན་པས་ [14b1] རབ་དྲངས་ཏེ། །
	རྩོད་དུས་མུན་པ་འཇོམས་ཕྱིར་འོངས་པ་ཡི། །
	ཐུབ་བསྟན་སྦྲང་རྩིའི་གཉེར་གཅིག་ཁྱོད་མཐོང་ཚེ། །
	མི་ཕམ་ཉིན་བྱེད་དབང་པོ་མི་ཁྲོ་འམ། །
	ཨ་ཅང་དུས་གསུམ་རྒྱལ་བ་ཀུན་གྱི་བདག །
	པད་དཀར་ཅན་ཁྱོད་ངུར་སྨིག་བྲོལ་བརྟེན་ནས ། [14b2] 
	སྙིགས་དུས་གདུལ་བྱ་མ་ལུས་འདྲེན་པ་ལས། །
	རྒྱལ་ཚབ་དམ་པ་གུད་དུ་འཛིན་པ་མཚར། །

	དེ་ཡང་སྔ་ཕྱི་རྣམས་སུ། །ལྷག་པའི་ལྷ་མོ་དབང་གི་རྒྱལ་མོ་རྗེ་བཙུན་ཀུ་རུ་ཀུ་ལླེ། །སྒྲོལ་དཀར་ཡིད་བཞིན་འཁོར་ལོ། །བཅོམ་ལྡན་འདས་ཚེ་དང་ཡེ་ཤེས་དཔག་ [14b3] ཏུ་མེད་པ། །འཕགས་པའི་གནས་བརྟན་བཅུ་དྲུག །འཕགས་མཆོག་སྤྱན་རས་གཟིགས་དབང་ཕྱུག །ཁྲོ་བའི་དབང་པོ་གཙུག་ཏོར་འཁོར་ལོས་བསྒྱུར་པ་སོགས་ལྷག་པའི་ལྷ་དུ་མས་དངོས་སམ་རྨི་ལམ་དུ་བྱ་བ་ཅི་མཛད་ལུང་སྟོན་པ་སོགས་ [14b4] དང་། །ཁྱད་པར་དུ་ཡང་ལྷག་པའི་ལྷ་རྗེ་བཙུན་ཀུ་རུ་ཀུ་ལླེ་ལ་གསོལ་བ་བཏབ་ནས་བསྟན་འགྲོའི་དོན་མཐར་ཕྱིན་པ་ཡོང་བའི་ཐུགས་སྨོན་གནང་བས་འཕྲིན་ལས་ནམ་མཁའ་དང་མཉམ་པར་བྱུང་ངོ་། །དེ་ཡང་། ཕར་ཕྱིན་སྤྱི་དོན་གྱི་མཇུག་བྱང་དུ། [14b5] 
	རིང་ནས་ཡི་དམ་ཉིད་དུ་བགྱིས་པ་ཡི། །
	ལྷག་པའི་ལྷ་མོ་དབང་གི་རྒྱལ་མོས་ཀྱང་། །
	རྣལ་འབྱོར་བདག་གི་ལེགས་བཤད་སྒྲོན་མེ་འདི། །
	སྲིད་ལས་རྒྱས་པའི་འཕྲིན་ལས་གཉན་པོ་མཛོད། །
ཞེས་གསུངས་པ་ལྟར་རོ། །
	ལར་བླ་མ་དམ་པའི་བསྟན་ [14b6] ཚུལ་ལ། །
	བློ་ནང་དུ་བཀུག་སྟེ་བསམས་ན་ཡང་། །
	སེམས་འགྱོད་བའི་ཆ་ཤས་རྡུལ་ཙམ་མེད། །
	འདི་དེང་སང་དུས་ནས་ཡ་རེ་མཚན། །
ཞེས་གསུངས་པ་ལྟར་རྩ་བའི་ཡོངས་འཛིན་མཆེད་ལྔ་ལ་སོགས་ཡོངས་འཛིན་བཅུ་ཕྲག་གཉིས་ལྷག་པ་རྣམས་ལ་མདོ་ [15a1] སྔགས་ནས་གསུངས་པའི་བསྟེན་ཚུལ་ལས་ཅུང་ཟད་ཙམ་ཡང་འདའ་མ་མྱོང་པའི་གདེངས་ཁྱད་པར་ཅན་དང་ལྡན་པ། མཁྱེན་རབ་དང་ཐུགས་རྗེའི་གཏིང་སུས་ཀྱང་དཔོག་མི་ནུས་ལ། ཕྱོགས་ལྷུང་མེད་པའི་བསྟན་པའི་ཁུར་བསྣམས་ [15a2] པས་རིས་མེད་པར་ཀུན་ལ་ཕན་པར་བཞེད་པའི་ཐུགས་བསམ་ལྷན་སྐྱེས་མངའ་བ་སོགས་ཡོངས་སུ་གྲགས་པའི་ཡུལ་དུ་མ་གྱུར་པའི་ཡོན་ཏན་མཐའ་ཡས་པའི་གཏེར་དུ་གྱུར་པས་ན་སྙན་པའི་བ་དན་ཕྱོགས་བཅུར་རྣམ་པར་གཡོ་བར་གྱུར་པ་ཡིན་ནོ། ། [15a3] ཞེས་ཤེས་པར་བྱའོ། །

	གང་ཐུགས་སྒྲིབ་བྲལ་ཀུན་གསལ་མཛེས་མའི་ཁྱོན། །
	སྣ་ཚོགས་གཟུགས་སྐུ་རྒྱུ་སྐར་འབྱུང་བའི་གནས། །
	དཔག་ཡས་ཡོན་ཏན་དབྱར་སྐྱེས་ཁང་བཟང་མཆོག །
	སྙན་པའི་འབྲུག་སྟོང་སྒྲོག་པ་ཅི་ཞིག་མཚར། །

	དེ་ནས་སྤྲུལ་པའི་སྐུ་ [15a4] ཐམས་ཅད་མཁྱེན་པ་འགྲོ་བའི་དོན་དུ་བསམས་བཞིན་དུ་སླར་ཡང་ཕེབས་པའི་ཞབས་ཐག་སྲིང་བར་གནང་ཞིང་རབ་ཏུ་བྱུང་བའི་མཁན་པོ་མཛད་དེ། བསོད་ནམས་རྒྱ་མཚོར་མཚན་གསོལ། དབང་ལུང་མན་ངག་རྣམས་བུམ་པ་གང་འབྱོའི་ཚུལ་དུ་སྩལ་ [15a5] ཞིང་བསྟན་པ་དང་འབྲས་སྤུངས་གདན་ས་ཕྱག་ཏུ་གཏད་དེ་བཀྲ་ཤིས་ཀྱི་བསྔགས་ལན་མཛད་དེ། སྔོན་གྱི་ཞལ་བཞེས་གྲུབ་པས་ཐུགས་ལེགས་པར་བདེ་བའི་ཉམས་དང་ལྡན་པར་གཙོ་བོར་གཟིམས་ཁང་གོང་དུ་བཞུགས་པ་གནང་ཞིང་སྐབས་འགར་སེ་ར་དང་སྐྱོར་མོ་ [15a6] ལུང་དུ་ཕེབས་བཞུགས་གནང་ནས་སྤྱི་སྒེར་ལ་གང་འཚམ་གྱི་གསུང་ཆོས་གནང་བར་མཛད་པ་སོགས་ཀྱི་ངང་ནས་སྐུ་ཚེ་དེ་ཉིད་ཀྱི་དངོས་ཀྱི་འདུལ་སྐལ་རྣམས་རྫོགས་པར་གྱུར་པ་དང་། ལུས་ཅན་རྣམས་ཀྱི་སྐལ་བ་བཟང་པོ་བྲི་བའི་མཐུ་ལ་བརྟེན་ནས་ཤིང་ [15b1] ཕོ་སྟག་གི་ལོ་(1554)མགོ་ཟླ་བ་ལ་ཉེ་བ་ན་ཅུང་ཟད་བསྙུན་པའི་ཚུལ་བསྟན་ཤིང་། དེ་ཡང་གསོལ་བ་དང་སྐུ་མདངས་སྐུ་ཤེད་རྣམས་ཞན་པར་སྣང་བ་ཙམ་མ་གཏོགས། མངོན་འགྱུར་བའི་བསྙུང་གཞི་གཞན་མེད་ཀྱང་། གྲྭ་བུ་སློབ་ཀྱི་ཚོགས་རྣམས་དཀར་ཕྱོགས་ [15b2] ཀྱི་ཉིན་བྱེད་ནུབ་རིའི་རྩེར་ལྷུང་བར་དོགས་པས་རབ་ཏུ་འཇིགས་སྟེ་ཡར་མར་ཕན་ཚུན་གྱི་གྲྭ་བ་གྲྭ་ཚང་སྤྱི་སྒེར་ཀུན་གྱིས་རང་རང་གི་མཐུ་དང་འཚམས་པར་སྐུ་རིམ་ཟབ་མོའི་རྐྱུན་སྒྲུབས་ཞེང་(read: རྒྱུན་བསྒྲུབས་ཤིང་)། རྗེའི་ཞལ་སྔ་ནས་རང་གི་དགོངས་པས་སེ་ར་ནས་འབྲས་སྤུངས་ [15b3] སུ་མདོ་ལེ་ལ་སྤྱན་དྲངས་སྟེ་ལྟས་ཁྱད་པར་ཅན་དུ་མ་བཅས་སྟེ་འབྲས་སྤུངས་སུ་ཕེབས་པ་ན་ཐུགས་ཤིན་ཏུ་དགྱེས་ཞིང་སྐུ་ཁམས་ཡང་བདེ་སྐྱེད་ཆེ་བ་སྙམ་དུ་བྱུང་ཡང་བསྟན་པ་རིན་པོ་ཆེ་འགྲིབ་པའི་མཐར་ཉེ་བ་དང་བདུད་རིགས་མུན་པའི་སྟོབས་འཕེལ་བ་ [15b4] ལ་རྟེན་པས་དགུང་ལོ་དོན་བདུན་ཐོག་ཕེབས་པའི་མགོའི་ཟླ་བའི་བཅུ་བཞིའི་ཐོ་རངས་གི་(read: ཀྱི་)དུས་སུ་ཐམས་ཅད་སྟོང་པ་འོད་གསལ་ཆོས་ཀྱི་སྐུ་མངོན་དུ་མཛད་དེ་མྱ་ངན་ལས་འདས་པའི་ཚུལ་བསྟན་ཏོ། །

	བློ་བཟང་བསྟན་པའི་གཉེན་གཅིག་མཁའ་ལ་ཡལ། །
	གློ་བུར་ [15b5] ས་སྟེང་འགྲོ་འདི་མུན་པས་ཁྱབ། །
	ཆོས་ཚུལ་མ་ལུས་སྤེལ་བས་རབ་ངལ་སྟེ། །
	ཆོས་དབྱིངས་ངལ་གསོའི་སྟི་གནས་སྙིགས་སམ་སྙམ། །

	དེ་ནས་དྲག་པོའི་རླུང་རྣམས་ནི་ངང་གི་ཞི་ཞིང་ནམ་མཁའ་དྲི་མ་མེད་པ་རབ་ཏུ་དྭངས་པ་ལ་ལྷའི་མེ་ཏོག་གི་ཆར་འབབ་ཅིང་། སྐབས་འགའ་ [15b6] ཞིག་ཏུ་ཁ་དོག་སྣ་ཚོགས་པའི་འཇའ་ཚོན་གྱི་དྲ་བས་སྟེང་དང་ཕྱོགས་ཀུན་དུ་རྣམ་པར་བཀྲ་བས་བྲེས་ཤིང་། གྲང་བའི་རེག་པ་མི་བཟད་པ་སྐད་ཅིག་ཉིད་ལ་ཞི་ནས་ས་ལ་གནས་པའི་མེ་ཏོག་དུ་མ་བློ་(read: གློ་)བུར་དུ་ཁ་བྱེ་བས་ཕྱོགས་ཀུན་དུ་ངོ་མཚར་རབ་ཏུ་སྒྲོགས་(read: སྒྲོག་)པ་ [16a1] ལྟ་བུར་གྱུར་ཅིང་། གངས་དང་ཁྱགས་རོམས་ལ་སོགས་པ་གཅིག་ཆར་དུ་ཞུ་ཞིང་། ཕྱོགས་འདིའི་སྐྱེ་བོ་རྣམས་ནི་ངོ་མཚར་བའི་དད་པའི་སྤུ་ལོང་གཡོ་བའི་གོན་གྱོན་ཏེ་མྱ་ངན་གྱི་མེས་ཡིད་ཀྱི་བུད་ཤིང་སྲེག་ཅིང་། མིག་གི་མཁའ་ [16a2] ལ་མཆི་མའི་ཆར་རྒྱུན་འབབ་པ་སོགས་ཕན་ཚུན་འགྲན་པ་ལྟ་བུར་གྱུར་ཏོ། །

	ཀུན་རྟོག་བཞོན་པའི་རླུང་ཀུན་བཅོམ་པ་ཡིས། །
	དྲི་བཞོན་རབ་ཏུ་འཇིགས་སྟེ་ས་འོག་ཞུགས། །
	མཉམ་བཞག་ཕྱག་རྒྱ་ཆེ་དེར་འགྲན་འདོད་པའི། །
	མུ་སྦྱོར་ནམ་མཁའི་ཁམས་ཀྱི་ [16a3] སྒྲིབ་བྱེད་སྤངས། །
	མགོན་དེ་དགའ་ལྡན་གནས་སུ་སྤྱན་དྲངས་ཕྱིར། །
	སྐབས་གསུམ་དབང་པོས་གཞུ་ཡིས་ཐེམ་སྐས་བཙུགས། །
	མཐའ་ཡས་སྐྱེ་རྒུའི་(rgu'i)མྱ་ངན་གསལ་(read: བསལ་)བའི་ཕྱིར། །
	ཚིག་མདའི་ཚིགས་ཀྱིས་མེ་ཏོག་ཆར་གྱི་བྲིམ། །
	ངོ་མཚར་དེ་མཐོང་ས་སྟེང་ [16a4] པད་མོ་རྣམས། །
	ཕན་ཚུན་འགོད་པར་གྱུར་པས་རབ་སྐྱེངས་ཏེ། །
	བསིལ་བུའི་མཚོན་ཆ་དྲོད་ཀྱི་ཐོ་བས་བརླག །
	འཁོར་ཡུག་རི་བོའི་ངོས་དེར་བྲོས་པར་གྱུར། །

	དེ་ལྟ་བུ་ནི་དགུང་ཞག་བཅོ་ལྔ་ལ་ཐུག་པའི་བར་དུ་བྱུང་ཞིང་། ད་(read: དེ་?)ནས་འོད་གསལ་ལྷན་ [16a5] ཅིག་སྐྱེས་པའི་རླུང་སེམས་ལས་བར་དོ་ལོངས་སྤྱོད་རྫོགས་པ་སྒྱུ་མའི་སྐུར་བཞེངས་སྟེ་དགའ་ལྡན་དུ་མི་ཕམ་རྒྱལ་བའི་དབང་པོའི་དྲུང་དུ་གཤེེགས་པ་ན། དེར་བྱང་ཆུབ་སེམས་དཔའ་ནམ་མཁའ་དྲི་མ་མེད་པ་དང་། འཇམ་དཔལ་སྙིང་པོ་འཁོར་ [16a6] བཅས་དང་ལྷན་ཅིག་ཏུ་ཐེག་པ་ཆེན་པོའི་ཆོས་ཀྱི་བཀའ་མཆིད་མཛད་ཅིང་བཞུགས་པ་ལ། ཆོས་རྗེ་ཤེར་འཕེལ་བའི་སྐུ་སྐྱེའི་ཐུགས་ཉམས་ལ་དེའི་བཀོད་པ་གཟིགས་པས་འགྲོ་བའི་དོན་དུ་སྐུའི་སྐྱེ་བ་བཞེས་པའི་གསོལ་བ་བཏབ་པས། རྗེ་བླ་མ་ [16b1] འདིའི་ཞལ་ནས་རྣམ་པ་ལྟ་གསུངས་པ་ཞིག་བྱུང་ཞེས་དུས་དེ་ཉིད་རང་དུ་སྐུ་སྐྱེས་གསལ་པོར་གསུངས་པས་ཀུན་གྱི་རྣ་ལམ་དུ་གྲགས་སོ། །
	གཞན་ཡང་འབྲས་སྤུངས་སུ་ཕེབས་གདོང་ལ་ཕྱག་དཔེ་ཐམས་ཅད་ཞལ་ཕྱེ་སྤྱན་ལམ་དུ་བབ་ངེས་སུ་གཟིགས་ [16b2] ཤིང་ན་བཟའ་སྐུ་རག་སོགས་ལེགས་པར་སྒྲོན་ཕྱག་དམ་གྱིས་མནོན་པ་སོགས་ཀྱི་ཚུལ་ལ་དཔགས་ནའང་སྤྲུལ་པའི་སྐུ་འབྱོན་ལུགས་འདི་ཉིད་དོན་གྱི་གོ་བར་ནུས་སོ། །

	ཀུན་རྟོག་རྙོག་བྲལ་ལྷན་སྐྱེས་ཆུ་གཏེར་ཤུགས་དྲག་འདུན་པས་བསྐྱེད་པ་ན། །
	མཚན་ [16b3] དཔེའི་གཟི་འབར་སྐུ་བཞིའི་ལྕོག་ལྡན་སྒྱུ་མའི་ཟློས་གར་ལྷུན་པོ་བསྐྲུན། །
	དེ་ཕྱིར་སྤྲུལ་པའི་རོལ་རྩེད་ཇི་སྙེད་ཀུན། །
	ཕྱོགས་རེའི་གདུལ་བྱ་དྲང་བའི་ཐབས་མཁས་ལམ། །

	དེ་ནས་འབྲས་སེར་དགེ་ལྡན་རྣམས་ཀྱིས་ཐོག་དྲངས་པའི་ཆོས་སྡེ་ཆེ་ཆུང་རྣམས་སུ་ [16b4] སྤྱིར་སྒེར་གྱི་དགོངས་རྫོགས་ལེགས་པར་བསྒྲུབས་ཤིང་ཐུགས་དམ་གྲོལ་བ་ན་གདུང་རིན་པོ་ཆེ་ཁྲུ་གང་ཙམ་དུ་གྱུར་ཞིང་། དེ་ཉིད་རེ་ཞིག་ལ་རིལ་པོར་བཞུགས་པའི་ངོས་ནས་ཕྱོགས་ཀྱི་དད་འབུལ་དཔག་ཏུ་མེད་པ་བྱུང་བ་ལ་གཞི་བྱས་ཏེ་དངུལ་གདུང་ [16b5] རིན་པོ་ཆེ་མཐོ་ཁྱད་ཐོག་ཚད་ཕྱེད་དོ་ལ་ཐུག་པ་རྒྱུ་དང་བཟོ་ཁྱད་པར་དུ་འཕགས་པ་ཞིག་དྲུང་གནས་དཔོན་པ་བ་རང་གིས་ཐེག་ལེན་མཛད་ཅིང་གང་ཅིའི་རོགས་དན་སྐྱོར་མོ་ལུང་ནས་ཞབས་དྲུང་ཚོས་ཀྱང་ཐུགས་ཁུར་བཞེས་ཏེ་བཞེངས་པར་གནང་ [16b6] བས། འབྲུག་ལོ་(1556)ཧོར་ཟླ་བཅུ་གཉིས་པའི་ཉེར་བདུན་ལ་གདུང་ཞུགས་སུ་ཕུལ་བ་ན་ཕྱི་རོལ་གྱི་མཚན་མ་ཁྱད་པར་ཅན་རྣམས་སྔར་བཞིན་དུ་བྱུང་ཞིང་ཞག་འགའི་བར་དུ་གདུང་ཁང་ལ་བླ་མ་རྣམས་ཀྱི་རྒྱ་ལེགས་པར་མཛད་ཅིང་ཀུན་གྱིས་དེ་ཉིད་ལ་རྩེ་ [17a1] གཅིག་ཏུ་གསོལ་བ་བཏབ་སྟེ། ཞལ་ཕྱེ་བ་ན་ཐུགས་ལྗགས་སྤྱན་གསུམ་དང་། ཐུགས་ཟུར་བ་བརྗིད་ཅིང་ཡ་མཚན་པ་ཞིག་དང་། རིང་བསྲེལ་གྱི་རང་བཞིན་ལས་འབུར་དོད་དུ་བྱོན་པའི་ཐུགས་རྗེ་ཆེན་པོ་བཅུ་གཅིག་ཞལ་དང་རིང་བསྲེལ་ [17a2] དང་ཡིག་འབྲུ་སོགས་མང་དུ་བྱོན་པའི་ཐུགས་ལྗགས་སྤྱན་གསུམ་ནི་དངུལ་གདུང་ནང་དུ་བཞུགས་ཤིང་། ཐུགས་ཟུར་བ་ཉིད་རྗེའི་གསེར་སྐུ་ཞིག་གི་ཐུགས་ཁར་བཞུགས་ལ་འདི་དང་ཐུགས་རྗེ་ཆེན་པོ་གཉིས་ད་ལྟ་གཟིམས་ཁང་གོང་རང་ན་བཞུགས་ [17a3] སྦྲུལ་ལོ་(1557)ཧོར་ཟླ་དང་པོའི་ཡར་ཚེས་བཟང་པོ་ལ་རབ་ཏུ་གནས་པ་དང་བཅས་པ་ཡོངས་སུ་རྫོགས་པས་གྲུབ་པར་གྱུར་ཏོ། །

	དཔག་ཡས་ཡོན་ཏན་མཐོང་བའི་སྐྱེ་རྒུ་(rgu'i)རྣམས། །
	ཕྱི་རོལ་མཚན་མའི་རྟགས་ལ་མི་ལྟོས་ཀྱང་། །
	ཐུན་མོངས་གདུལ་བྱའི་ [17a4] བསོད་ནམས་སྤེལ་ཕྱིར་དུ། །
	ཡ་མཚན་སྤྲུལ་པའི་བཀོད་པ་སྣ་ཚོགས་སྟོན། །
	ཆོས་ཀུན་གཟིགས་ཞིང་གཞན་ལ་མ་ནོར་སྟོན། །
	དེ་དོན་ཐུགས་ཆུད་བསྐྱེད་རིམ་མཐར་ཕྱིན་ཞིང་། །
	རྫོགས་པའི་རིམ་པ་མཆོག་ལ་མངའ་བརྙེས་ཅེས། །
	བསྙད་མཁས་ངོ་ [17a5] མཚར་རྟེན་མང་ཅིར་ཡང་སྤྲུལ། །
	མཐོང་ཐོས་དྲན་རེག་དོན་ལྡན་མཛད་པ་ཡི། །
	ཉི་མའི་གོས་གྱོན་གངས་རི་ལྷུན་པོ་ཉིད། །
	རྒྱུ་སྐར་བྱེ་བའི་དོ་ཤལ་འཕྱང་བ་བཞིན། །
	བལྟ་བས་མི་ངོམས་མིག་གི་བདུད་རྩི་བསྐྲུན། །
	ཚུལ་འདིའི་ཕྱིར་དུ་སྐལ་བཟང་འགྲོ་ [17a6] བ་ཡིས། །
	དད་པས་སྙོད་པའི་གཏོང་བའི་ལག་པས་ནི། །
	གྲགས་པའི་གཞིར་གྱུར་སྔོན་བྱུང་རྒྱལ་སྲས་སྤྱོད། །
	མིང་གི་ལྷག་མར་བྱས་འདི་ཨེ་མ་མཚར། །

	གཞན་ཡང་ཆབ་སེར་རིལ་བུ་དུ་མ་ཡུངས་འབྲུ་ལས་ཀྱང་ཆུང་བ་ཁ་དོག་སྣ་ཚོགས་པའི་རང་ [17b1] བཞིན་ཅན་གྱི་རིང་བསྲེལ་བྱོན་ཤིང་ཁ་ཅིག་རིང་བསྲེལ་ཉིད་དུ་གནས་འགྱུར་བ་དང་དེ་ཉིད་ལས་མང་དུ་འཕེལ་བ་སོགས་ཐམས་ཅད་ཀྱིས་ཐུན་མོངས་སུ་མཐོང་བར་གྱུར་པ་དང་། གདུང་ཚ་ཆབ་སེར་གྱི་ཞུ་བའི་དྭངས་མའི་རྡོ་རྗེ་འཐས་པ་ཤེལ་ལྟར་དྭངས་བའི་ [17b2] ནང་དུ་རིང་བསྲེལ་གྱི་རྣམ་པ་གཅིག་ཉིད་ལས་དུ་མ་གྱེས་ཏེ་གྱེན་དུ་མྱུར་བར་འགྲོ་ཞིང་དེ་རྣམས་ཀྱང་སྟེང་དུ་གཅིག་ཏུ་འགྱུར་ཞིང་སླར་མགོ་མཇུག་པ་ནའང་ཡང་གྱེན་དུ་འགྲོ་བ་ལས་ནམ་ཡང་ཐུར་དུ་མི་རྒྱུ་བའི་ཚུལ་ལྡན་པའི་སྔོན་དམ་པ་སུ་ལ་ཡང་མ་གྲགས་ [17b3] པའི་རྟེན་བླ་ན་མེད་པ་ཡང་ཁ་ཡར་བྱོན་པ་ལ་མཁས་གྲུབ་དམ་པ་ཕལ་ཆེར་མགྲིན་གཅིག་ཏུ་ཡ་མཚན་པའི་གནས་བསམ་གྱིས་མི་ཁྱབ་པར་འཛིན་པ་མཛད་ཀྱང་། འདི་ཉིད་གོམས་པའི་ལག་རྗེས་སོ་ཞེས་བཞག་དཀའ་བར་གྱུར་ཞིང་མཁས་པ་ཁ་ [17b4] ཅིག་ནི་རྫོགས་རིམ་ཀྱི་(read: གྱི་)རྟོགས་པ་ཕུལ་དུ་ཕྱིན་པའི་རྟགས་སོ། །ཞེས་གསུངས་སོ། །
	འོ་ན་རྟགས་གཞན་རྣམས་ཇི་ལྟ་བུ། རྗེ་བཙུན་ས་སྐྱ་པཎ་ཆེན་སོགས་ཀྱི་དཔྱད་པའི་གཞི་མང་དུ་མཛད་ཀྱང་དམ་པ་ཁུངས་ཐུབ་དུ་མ་ནས་འབྱུང་བའི་སྐྱེ་མཆེད་ལ་དབང་ཐོབ་པས་དྲོད་ [17b5] གཤེར་སྙོམས་པ། སྟོང་པ་ཉིད་ཀྱི་དོན་རྟོགས་པས་ནམ་མཁའ་གཡའ་དག་པ། འོད་ཟེར་སྦྲོ་བསྡུ་མཐར་ཕྱིན་པ་སོགས་ལ་འཇའ་ཚོན། ལྷ་མའི་(read: མིའི་)མཆོད་པའི་གནས་སུ་གྱུར་པ་ལ་མེ་ཏོག་གི་ཆར། བྱང་ཆུབ་ཀྱི་སེམས་འབྱོངས་པ་ལ་ཐུགས། དྲི་མ་མེད་པའི་གསུང་ [17b6] རབ་ཕྱིན་ཅི་མ་ལོག་པར་སྟོན་པ་ལ་ལྗགས། དེ་གཉིས་(read: ཉིད་?)གཟིགས་པ་ལ་སྤྱན། བསྐྱེད་རིམ་མཐར་ཕྱིན་པ་ལ་ལྷ་སྐུ། བཟླས་པ་ལ་ཡིག་འབྲུ། རྫོགས་རིམ་གོམས་པ་ལ་རིང་བསྲེལ་སོགས་འབྱོན་པར་བཤད་ཅིང་། འདི་རྣམས་རྒྱ་བོད་ཀྱི་བླ་མ་གོང་མ་ [18a1] རྣམས་ལ་ཅི་རིགས་སུ་བྱོན་པའི་ལོ་རྒྱུས་ཀྱང་བསྙོན་མེད་སྣང་བས་ཤིན་ཏུ་འཐད་བར་(read: པར་)གྲུབ་ལ། དེང་སང་ནི་སྐྱེས་ཆེན་དམ་པ་རྣམས་ལའང་ཕྱོགས་རེ་ཙམ་འབྱུང་བར་དཀའ་བའི་གཤེས་(read: གཤིས་)སུ་འདུག་པས་དེ་རྣམས་ཡོངས་ [18a2] སུ་རྫོགས་པར་བྱོན་ཚུལ་འདི་ལ་སུ་ཞིག་ཡ་མཚན་པའི་གནས་སུ་བཟུང་བར་མི་བྱེད་ཅེས་གཏམ་དུ་བརྗོད་པ་འོས་པ་ཉིད་དོ། །

	རིགས་(read: རིག་)གནས་ཀུན་ལ་ཐོགས་མེད་པཎྜི་ཏ། །
	སྡོམ་གསུམ་ཉེས་བའི་(read: པའི་)སྐྱོན་བྲལ་རྒྱལ་བའི་སྲས། །
	རིམ་གཉིས་རྟོགས་པའི་ [18a3] མཐར་སོན་གྲུབ་པའི་གཙོ། །
	དེ་ཕྱིར་འདྲེན་པའི་གཙུག་རྒྱན་གཞན་ཡོད་མིན། །
	བགྲངས་ཡས་མདོ་དང་རྒྱུད་སྡེ་གཞུང་ལུགས་ཀུན། །
	ཀུན་ཁྱེན་(read: མཁྱེན་)གཉིས་པ་བྱེ་བས་བཀྲལ་པའི་ལུགས། །
	ལུགས་བཟང་མ་ནོར་གསལ་བར་ཐུགས་ཆུད་ཕྱིན། །
	ཕྱིན་ཆད་འདི་ [18a4] འདྲའི་བཀོད་པ་མཚར་ཅི་ཡོད། །

[*མཇུག་བྱང་།]
	དེ་ལྟ་བུའི་མཁྱེན་རབ་དང་ཐུགས་རྗེ་འགྲན་ཟླ་མ་མཆིས་པའི་བདག་ཉིད་ཆེན་པོ་འདི་ཉིད་ནི་ཁ་ཆེ་པཎ་ཆེན་ཤཱཀྱ་ཤྲཱི་དང་། ཐམས་ཅད་མཁྱེན་པ་བུ་སྟོན་རིན་ཆེན་གྲུབ་སོགས་ཀྱི་སྐུའི་སྐྱེ་བར་གསུང་ལ། རྗེ་ [18a5] ཐམས་ཅད་མཁྱེན་པའི་ཞལ་སྔ་ནས་ནི་བཀའ་གདམས་གོང་མ་ཆེན་པོ་ཞིག་གི་རྣམ་སྤྲུལ་ཡིན་ནོ། །ཞེས་གསུང་པར་གྲགས་ཤིང་། དེ་ཡང་རིང་མོ་ཞིག་ནས་ས་དང་ལམ་གྱི་སྤང་རྟོགས་རྣམས་ཡོངས་སུ་རྫོགས་ཀྱང་མ་དག་པའི་གདུལ་བྱ་ [18a6] སོ་སོ་དང་རིགས་མཐུན་པའི་སྐུར་སྤྲུལ་ཏེ། འགྲོ་བའི་དོན་མཛད་པའི་ཚུལ་སྟོན་པ་ཞིག་སྟེ། དེས་ན་རྗེ་འདིའི་རྣམ་པར་ཐར་བ་མཐའ་དག་པ་བརྗོད་པའི་ཡུལ་ལས་འདས་མོད་ཀྱང་། ཐུན་མོངས་པའི་ཆ་ཤས་ཙམ་ཞིག་བཀོད་པ་འདི་ནི་བླ་མ་དེའི་སྲས་ [18b1] ཐུ་བོར་གྱུར་པ་མཁས་ཤིང་གྲུབ་པ་བརྙེས་བ་རྗེ་བཙུན་ཆོས་ཀྱི་སྤྱན་ལྡན་རྡོ་རྗེའི་སློབ་དཔོན་ཆེན་པོ་དཔལ་ཉི་མ་བཟང་པོའི་ཞལ་སྔ་ནས་ཀྱིས་མྱ་ངན་ལས་འདས་པའི་མཛད་པ་ཡན་ཆད་ཚིགས་བཅད་དུ་སྡེབས་ཏེ་བཀའ་སྩལ་བ་ལ་གཞི་བྱས་ཏེ། སྔ་ཕྱིར་ [18b2] དྲུང་ན་འཁོད་པའི་བདེན་པར་སྨྲ་བ་རྣམས་ཀྱི་ཡིད་ཆེས་ཀྱི་དད་པ་ཐོབ་པ་དང་རང་གིས་དངོས་སུ་མཐོང་བ་རྣམས་ཀྱི་ཟུར་བརྒྱན་ཞིང་། དཔལ་ལྡན་བླ་མ་དམ་པ་འདི་དང་འདིའི་སྲས་ཀྱི་ཐུ་བོ་དོན་གྱི་སླད་དུ་མཚན་ནས་སྨོས་ཏེ་མཁན་པོ་རིན་པོ་ཆེ་ཐམས་ཅད་མཁྱེན་ [18b3] པ་དགེ་ལེགས་དཔལ་བཟང་པོའི་ཞལ་སྔ་ནས་དང་། རྡོ་རྗེ་སློབ་དཔོན་ཉི་མ་བཟང་པོའི་ཞལ་སྔ་ནས་དང་། དཔལ་ངག་དབང་ཆོས་ཀྱི་གྲགས་པ། བརྒྱུད་པ་ནམ་མཁའ་གྲགས་པའི་ཞལ་སྔ་ནས་ལ་སོགས་པ་དམ་པ་རྣམས་ཀྱི་བཀའ་དྲིན་གྱིས་རྣམ་དཔྱོད་ཅུང་ཟད་ [18b4] བརྟས་པར་རློམ་པའི་བློ་གྲོས་ཀྱིས་ངོ་མཚར་གཏམ་གྱི་སྙིང་པོ་འདི་ཉིད་བདག་གཞན་རྣམས་ཀྱི་ལེགས་ཚོགས་ཀྱི་གཞིར་ཡུན་རིང་དུ་གནས་ན་ཅི་མ་རུང་སྙམ་པའི་ལྷག་བསམ་རྣམ་པར་དག་པའི་བརྩོན་པས་ཕྱོགས་གཅིག་ཏུ་སྡེབས་ཏེ་དུས་མཐའི་བྱ་བྲལ་བ་ལྷ་དབང་རྒྱ་ [18b5] མཚོས་དམ་པ་དུ་མས་བྱིན་གྱིས་རླབས་པའི་སྒྲུབ་གནས་སྐྱོར་མོ་ལུང་བྲག་གི་རི་ཁྲོད་དུ་སླར་ཡང་ཡི་གེ་བཀོད་པ་འདིས་ཀྱང་བསྟན་པ་རིན་པོ་ཆེ་སྤྱི་དང་ཁྱད་པར་རྗེ་བཙུན་ཆོས་ཀྱི་རྒྱལ་པོ་ཙོང་ཁ་པ་ཡབ་སྲས་ཀྱི་རིང་ལུགས་དྲི་མ་མེད་པའི་རྣམ་པར་ཐར་པ་ཕྱོགས་ [18b6] ཐམས་ཅད་དུ་དར་ཞིང་རྒྱས་ལ་ཡུན་རིང་དུ་གནས་པར་གྱུར་ཅིག། 

སྨྲས་པ། 
	ངོ་མཚར་གཏམ་གྱི་མེ་ཏོག་འཛུམ་ལྡན་སྙན་ཆིག་(read: ཚིག་)དྲི་བསུང་གཡོ་བའི་ཚལ། །
	དཔྱོད་ལྡན་བུང་བའི་ཉེར་འཚེ་གང་དེས་གཟུར་གནས་ཡིད་ནི་ཅིས་མི་འཕྲོག །
	རྨད་བྱུང་མཛད་པའི་ཆ་ཤས་ནོར་ [19a1] མཆོག་རྣམ་དཔྱོད་རྒྱན་(read: རྒྱལ་?)མཚན་རྩེར་བཀོད་པས། །
	དྲེགས་ལྡན་རྟོགས་བརྗོད་སྔོན་བྱུང་ཕལ་རྨོངས་ཚིག་གི་ཡིག་ཚོགས་ཕག་ཏུ་གབ། །
	འོན་ཀྱང་ཕུན་ཚོགས་གླེང་གཞི་འདི་ལྟ་བུ། །
	མ་སྦས་གསལ་བར་བཤད་ན་མི་རུང་སྙམ། །
	སྙན་ [19a2] དངག་རྒྱན་གྱིས་(read: གྱི་?)དྲ་བས་སྤྲས་པ་ན། །
	སླར་ཡང་ཡིད་འཕྲོག་གོ་སླར་གྱུར་འདི་གང་། །
	ཚུལ་འདི་གནམ་ལྕགས་མིག་གི་མཁའ་ལམ་ནས། །
	སྙིང་ལ་ལྷུང་ཚེ་བསྐལ་བརྒྱལ་འཇིག་དཀའ་བའི། །
	ལོག་ཤེས་རི་བོའི་མཚན་འཛིན་སྤྲོས་ཀུན་དང་། །
	ལྷན་ཅིག་ [19a3] འཇོམས་པའི་ཐབས་མཁས་ལམ་གྱི་ཕུལ། །
	འདིར་འབད་དགེ་ཚོགས་སྟོན་ཟླ་རྒྱས་པ་ལྟར། །
	རབ་ཏུ་དཀར་བ་ཇི་སྙེད་མཆིས་པ་དེས། །
	འགྲོ་ཀུན་དམ་པའི་མགོན་གྱིས་རྗེས་བཟུང་སྟེ། །
	མྱུར་དུ་སངས་རྒྱས་ས་ལ་འཁོད་པར་ཤོག ། [19a4] 
	ངག་གི་དབང་ཕྱུག་བློ་བཟང་གྲགས་པ་དང་། །
	ཐུབ་པའི་དབང་པོའི་བསྟན་པ་ཟུང་འབྲེལ་འདི། །
	ནམ་ཡང་མི་ཉམས་ཕྱོགས་མཐར་རབ་རྒྱས་ཞིང་(read: ཤིང་)། །
	འབྲེལ་ལྡན་འགྲོ་བའི་ཕན་བདེའི་གཞིར་གྱུར་ཅིག །